text:
Башҡортостан менән Белоруссияға берлектәге производстволар ойоштороу өсөн яңы мөмкинлектәр асыла
20 ғинуарҙа Башҡортостан Республикаһының Сауҙа-сәнәғәт палатаһында Беларусь Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Андрей Кобяков менән осрашыу планлаштырыла. Сара БР Сауҙа-сәнәғәт палатаһы президенты Юрий Пустовгаров һәм Башҡортостандың белорус предприятиелары менән электән хеҙмәттәшлек иткән эшлекле даирәләре ҡатнашлығында үтәсәк.
БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, ике республиканың сауҙа-иҡтисади хеҙмәттәшлеген артабан үҫтереү мәсьәләләрен тикшереү, Андрей Кобяковтың төбәк етәкселеге менән осрашыуы һәм уның республиканың бер нисә предприятиеһына эш сәфәре танышыу визитының төп маҡсаты булып тора.
БР Сауҙа-сәнәғәт палатаһы вице-президенты Павел Барминдың әйтеүенсә, илсе республиканың белорус етештереүселәре менән бәйләнештәр булдырған бизнес вәкилдәре менән осрашасаҡ. Иң элек был машиналар эшләү тармағы вәкилдәре, станоктар эшләүселәр, мебелселәр, теген предприятиелары хеҙмәткәрҙәре, белорус автомобилдәре өсөн автозапчастар дилерҙары.
Беларусь Республикаһы Илселегенең Өфөләге бүлексәһе етәксеһе Василий Новактың әйтеүенсә, Башҡортостанда берлектәге ике йыйыу производствоһы эшләй. Атап әйткәндә, был Стәрлетамаҡтағы бәләкәй ҡеүәтле тракторҙар йыйыусы «Беларус-Инмаш» берлектәге предприятиеһы. Яҡын арала берлектәге тағы ла өс производство асыу планлаштырыла.
— Әгәр етәкселәр йышыраҡ осрашһа, беҙҙең Белоруссия менән хеҙмәттәшлек итеү өсөн бик яҡшы перспективаларыбыҙ барлыҡҡа киләсәк, эшлекле мөнәсәбәттәрҙе үҫтереү өсөн яңы мөмкинлектәр асыласаҡ, — тип иҫәпләй Василий Новак.
Белешмә өсөн: 2011 йылдың ғинуарынан ноябргә тиклемге осорҙа Беларусь Республикаһы менән Башҡортостан Республикаһы араһындағы тауар әйләнеше 1 млрд 278 млн АҠШ доллары тәшкил иткән, шуларҙың 152 миллионы — белорус экспортына, 1 млрд 126 мең доллары Башҡортостан өлөшөнә тура килгән. Беларусь башлыса көнкүреш техникаһы һәм ауыл хужалығы машиналарын эшләүгә бәйле продукттар менән тәьмин итә. Башҡортостан иһә нефть продукттары, каучук, машиналар эшләү ҡорамалдарын экспортҡа оҙата.


c: text/html

text:
Рөстәм Хәмитов Дәүләт советы Президиумының яңы составына инде
Дүшәмбе, 20 декабрҙә, Рәсәй Президенты Дмитрий Медведев Дәүләт советы Президиумы составының планлы ротацияһын үткәрҙе, тип хәбәр итә Кремлдең матбуғат хеҙмәте.
Президиумдың яңы составына Башҡортостан Президенты Рөстәм Хәмитов, Якутия Президенты Егор Борисов, Ярославль өлкәһе губернаторы Сергей Вахруков, Коми Президенты Вячеслав Гайзер, Ростов өлкәһе хакимиәте башлығы (губернатор) Василий Голубев, Ямал-Ненец автономиялы округы губернаторы Дмитрий Кобылкин, Дағстан Президенты Магомедсалам Магомедов, Иркутск өлкәһе губернаторы Дмитрий Мезенцев инде.
Президиум Дәүләт советы эше планын, шулай уҡ уның сираттағы ултырышының көн тәртибен ҡарай. Бынан тыш, Президиум Дәүләт советының эш планы һәм уның ҡарарҙарының үтәлешен анализлай. Дәүләт советы Президиумы ултырыштары зарурлыҡҡа ҡарап үткәрелә, әммә, ҡағиҙә булараҡ, айына бер тапҡырҙан һирәгерәк түгел. Уның составы Рәсәй Президенты менән билдәләнә һәм ярты йылға бер тапҡыр үҙгәртелергә тейеш. Президиумдың бынан алдағы составы дәүләт башлығы менән 2010 йылдың июнендә раҫланғайны.

robotstxt: allowed

filter: keep


text:
Килешеүгә ҡул ҡуйылдыФото: Любовь Колоколова
Килешеүгә ҡул ҡуйылды
Килешеүгә ҡул ҡуйылдыФото: Любовь Колоколова
Өфөлә Башҡортостан Республикаһы Сауҙа-сәнәғәт палатаһы менән БР Эшҡыуарлыҡ ойошмалары ассоциацияһы араһында Килешеүгә ҡул ҡуйылды. Документҡа БР Сауҙа-сәнәғәт палатаһы рәйесе Сергей Ефремов һәм БР Эшҡыуарлыҡ ойошмалары ассоциацияһы Советы рәйесе Алексей Щербацкий ҡул ҡуйҙы.
Ике ойошманың да функциялары эшҡыуарлыҡты хоҡуҡи, мәғлүмәти, консалтинг һәм маркетинг яҡлауы менән бәйләнгән. БР Сауҙа-сәнәғәт палатаһы Рәсәй сауҙа-сәнәғәт палаталары системаһына инә. Уның ағзалары булып бәләкәй, урта һәм ҙур бизнес субъекттары тора. БР Эшҡыуарлыҡ ойошмалары ассоциацияһы ағзалары иҫәбендә – республика ҡалалары һәм райондарының эшҡыуарҙар союздары, шулай уҡ тармаҡ принцибы буйынса ойошторолған берекмәләр. Шулай итеп, Ассоциацияла бизнестың территориаль, шулай уҡ тармаҡ проблемалары яҡшы билдәле.
— Шундай мөһим документҡа ҡул ҡуйыу беҙгә Рәсәйҙә һәм сит илдәрҙә бизнесты үҫтереү өсөн өҫтәмә майҙансыҡ бирәсәк. Бәләкәй бизнес вәкилдәре өсөн дәүләт заказдары алыу планында ла алға китербеҙ, тип уйлайым, — тип һыҙыҡ өҫтөнә алды Алексей Щербацкий. – Бөгөнгө ваҡиға – ул эшҡыуарлыҡты үҫтереү мәнфәғәтендә тағы бер аҙым. Ул төбәктең социаль-иҡтисади тормошонда һиҙелерлек ҙур роль уйнарға тейеш һәм унан, һис шикһеҙ, тағы ла тосораҡ файҙа көтөлә.


text:
Фото:
Баймаҡ районында Сибай кантондың исеме мәңгеләштерелде
Фото:
Баймаҡ районының Иҫке Сибай ауылында Башҡортостандың һәм Рәсәйҙең йәмәғәт эшмәкәре, сәсән, импровизатор, «Сибай» йыры авторы Сибай кантон булараҡ билдәле булған Шаһиәхмәт Утарбай улы Сибаевты хөрмәтләп иҫкә алдылар. Быйыл уның тыуыуына 190 йыл тулды.
Әлеге ваҡытта сәсәндең туғандары йәшәгән йортта мемориаль таҡтаташ ҡуйылды. Таҡтаташты асыу тантанаһында Баймаҡ районы хакимиәте, Иҫке Сибай ауыл советы вәкилдәре, сәсәндең туғандары, ауыл халҡы, Башҡортостандың Әбйәлил һәм Учалы районынан ҡунаҡтар ҡатнашты.
Шаһиәхмәт Сибаев иҫтәлегенә мемориаль таҡтаташ асыу идеяһын уның туғандары ғына түгел, урындағы тарихсылар, крайҙы өйрәнеүселәр ҙә, Иҫке Сибай мәктәбе етәкселеге һәм ауыл советы хакимиәте лә тәҡдим иткән, тип хәбәр иттеләр Баймаҡ районы хакимиәтенең мәғлүмәт-аналитика бүлегенән.
Иҫке Сибай ауылындағы һәм Әбйәлил районының Рәхмәт ауылындағы урамдар Шаһиәхмәт Сибаев исемен йөрөтә. Уның иҫтәлегенә Башҡорт дәүләт университетының Сибайҙағы филиалы алдында бюст урынлаштырылған, Рәхмәт һәм Иҫке Сибай мәктәптәрендә мемориаль таҡтаташтар ҡуйылған. Шаһиәхмәт Сибаевтың тормошо һәм ижады хаҡында 2007 йылда Хөснулла Хәмитовтың «Сибай сәсән» китабы донъя күрҙе.


text:
Фото:
Өфөлә «Ҙур химия-2012» халыҡ-ара форумы асылды
Фото:
Өфөлә икенсе «Ҙур химия» халыҡ-ара форумы асылды. Унда Башҡортостан Президенты Рөстәм Хәмитов, Рәсәй Президентының Волга буйы федераль округындағы Тулы хоҡуҡлы вәкиле Михаил Бабич, Татарстан Президенты Рөстәм Миңнеханов, Рәсәй Федерацияһының башҡа субъекттары етәкселәре, шулай уҡ сит илдәрҙең илселәре ҡатнаша.
«Ҙур химия–2012» халыҡ-ара форумы эшендә 500-ҙән ашыу делегат ҡатнаша. Улар Башҡортостандың нефть һәм газ химияһы комплексындағы төп проблемаларҙы һәм комплексты үҫтереү йүнәлештәрен тикшерәсәк.
Бынан тыш, «Ҙур химия» төбәктең индустриаль парктары һәм бөтә донъя химия баҙарының төп тенденциялары нигеҙендә дәүләт-шәхси партнерлығын тормошҡа ашырыуға бәйле мәсьәләләр хәл ителәсәк мөһим майҙансыҡҡа әйләнәсәк
Стратегик программалар сиктәрендә республика компаниялары үҙҙәренең 2030 йылға тиклем күҙалланған инвестиция проекттары тураһында һөйләргә ниәтләй. Ошо уҡ арала параллель рәүештә барған технологик һәм фәнни секциялар ултырыштарында технологиялар һәм материалдар менән тәьмин итеүселәр Рәсәйҙең сәнәғәт комплексында ҙур һорау менән ҡулланған нефть сығарыу, нефть һәм газ эшкәртеү һәм нефть химияһы өлкәһендәге яңы эшләнмәләре менән таныштырасаҡ.
Форумда йәнә химия һәм нефть химияһы сәнәғәте предприятиелары етәкселәре, Рәсәй һәм донъя күләмендәге компания башлыҡтары, башҡарма власть органдары вәкилдәре ҡатнаша.
Сара сиктәрендә Башҡортостандың нефть химияһы предприятиелары һәм сит илдәр араһында бер нисә килешеүгә ҡул ҡуйыу ҡаралған. Форум үҙ эшен 18 майҙа тамамлай.


text:
Өфөлә онкология сирле балалар өсөн ҡан тапшырыу буйынса акция үтәсәк
Өфөлә шәмбе, 22 декабрҙә, 9-13 сәғәттәрҙә ҡан тапшырыу буйынса «Яңы йыл геройы көнө» исемле хәйриә акцияһы үтә.
Сараны ойоштороусылар булып «Юғалтыуҙар юҡ» («Потерь нет») хәйриә фонды, «Уфанет» компанияһы һәм UTV телеканалы менән берлектә Республика ҡан тапшырыу станцияһы сығыш яһай.
— Акция сиктәрендә шулай уҡ онкология сирле балалар өсөн тромбоциттар тапшырырға була, — тине фонд етәксеһе Радмила Сурначева. – Йыл һайын Яңы йыл байрамдары бындай балалар өсөн ауыр мәлгә әйләнә, сөнки был осорҙа донорҙар айырыуса етешмәй китә.
Шулай уҡ «Юғалтыуҙар юҡ» фонды барлыҡ теләүселәрҙе уның дөйөм донорҙар базаһына ҡушылырға саҡыра. Был хаҡта тулыраҡ мәғлүмәт фонд сайтында урынлаштырылған.
Ҡан тапшырырға теләгән һәр кеше Өфө ҡалаһы, Батыр урамы, 41/1 адресы буйынса урынлашҡан Республика ҡан тапшырыу станцияһына килергә тейеш.


text:
Ғинуар-октябрҙә социаль-иҡтисади үҫештең айырым күрһәткестәре
Федераль дәүләт статистикаһы хеҙмәтенең БР буйынса территориаль органы быйылғы туғыҙ ай йомғаҡтары буйынса Башҡортостандың социаль-иҡтисади үҫешенең айырым күрһәткестәрен баҫып сығарҙы.
Мәҫәлән, был осорҙа ойошмаларҙың әйләнеше 1,1 триллион һум тәшкил иткән. Шуның 124,8 миллиарды октябргә тура килгән. 669,7 миллиард һумлыҡ үҙҙәрендә етештерелгән тауарҙар тейәп оҙатылған, эштәр һәм хеҙмәтләндереүҙәр башҡарылған.
Көрсөк күренештәренә ҡарамаҫтан, иҡтисад аҡрынлап көрсөккә тиклемге күрһәткестәргә яҡынлаша. Ғинуар-октябрь йомғаҡтары буйынса сәнәғәт производствоһы индексы 94,1 процент тәшкил иткән (беренсе ярты йыллыҡта — 92,5 процент).
Эшмәкәрлектең “Төҙөлөш” төрө буйынса башҡарылған эштәр күләме 58,3 миллиард һум кимәлендә. Республика иҡтисады торлаҡ йорттарҙы сафҡа индереү буйынса былтырғы кимәлгә сыға алды. Тапшырылған торлаҡтың дөйөм майҙаны 1,6 миллион квадрат метрҙан ашып китте.
Төбәктең агросәнәғәт комплексында етештерелгән продукция күләме аҡсалата сағылышта 88,2 миллиард һум тәшкил итте. Ваҡлап һатыу сауҙа әйләнеше, йәмәғәт туҡланыуы һәм халыҡҡа түләүле хеҙмәтләндереүҙәр күрһәтеү күләме 357,4, 14,4 һәм 286,4 миллиард һум тәшкил итте.
Башҡортостанда 1 октябргә рәсми теркәлгән эшһеҙҙәр һаны – 39 мең.
Ҡулланыу хаҡтары, тауарҙарға һәм хеҙмәтләндереүҙәргә тарифтар индексы 107,4 процент тәшкил итте. Ә сәнәғәт тауарҙары етештереүселәрҙең хаҡтар индексы — 135,9. Шуны ла әйтергә кәрәк, октябрҙә күрһәтелгән төркөмдәр буйынса хаҡтар кимәле сентябрҙәгенән кәмерәк булды – индекс 99,8 һәм 98 процент тәшкил итте.


text:
Өфөләр Ҡырымдың һәм Севастополдең Рәсәй составына инеүенә бер йыл тулыуҙы байрам иттеФото: Олег Яровиков
Өфөләр Ҡырымдың һәм Севастополдең Рәсәй составына инеүенә бер йыл тулыуҙы байрам итте
Өфөләр Ҡырымдың һәм Севастополдең Рәсәй составына инеүенә бер йыл тулыуҙы байрам иттеФото: Олег Яровиков
ӨФӨ, 2015 йыл, 19 март. /«Башинформ» мәғлүмәт агентлығы, Арина Рәхимҡолова/.
Өфөлә Ҡырымдың һәм Севастополдең Рәсәй составына инеүенә бер йыл тулыу уңайынан митинг-концерт ойошторолдо. Ҡала халҡы Ҡырымдың илебеҙгә ҡушылыу шатлығын уртаҡлашыусыларға теләктәшлек белдереү өсөн Салауат Юлаев майҙанына йыйылды.
Рәсәйҙең яңы субъектындағы күп милләтле халыҡтың бер йыл элек тарихи ғәҙеллеккә ирешеүе айҡанлы уҙғарылған митингта бик күп кеше ҡатнашты. Дәүләт һәм йәмәғәт эшмәкәрҙәре, төрлө йәштәге кешеләр һәм һөнәр эйәләре берҙәмлек байрамына килде.
— Бер йыл элек Рәсәй сәйәси ихтыярын күрһәтте — туғандаш халҡын ҡан көҫәгән фашистик милләтселәргә тарҡатырға бирмәне. Абруйыбыҙҙы кире ҡайтарҙыҡ, илебеҙҙең мөһим ҡарарҙар ҡабул итергә һәләтле бөйөк держава икәнлеген раҫлай алдыҡ, — тине Башҡортостан Дәүләт Йыйылышы — Ҡоролтай Рәйесе, «Берҙәм Рәсәй»ҙең төбәк бүлексәһе секретары Константин Толкачев.
Республика парламенты спикеры былтыр июнь айында Башҡортостан делегацияһы составында Ҡырымдың Белогорск районында булыуы хаҡында һөйләне. Константин Толкачевтың унда күргән емереклек һәм ярлылыҡҡа иҫе китә.
— Республикабыҙ, Рәсәйҙең бөтә төбәктәре кеүек үк, тиҙ арала Ҡырым халҡына ярҙам күрһәтә башланы. Әле лә ошо эште дауам итәбеҙ, Ҡырымдың Рәсәй Федерацияһы төбәктәре араһында лайыҡлы урын биләйәсәгенә шикләнмәйбеҙ. Яҙ көнө Ҡырымда булған ваҡиғалар үҙебеҙҙе, туғандаш халыҡтарҙы, тарихыбыҙҙы һәм мәҙәниәтебеҙҙе яҡлай аласаҡбыҙ икәнлекте күрһәтте. Бөйөк Рәсәй булды, бар һәм буласаҡ, — тип һүҙен йомғаҡланы Константин Толкачев.
Тап бер йыл элек Мәскәүҙә Ҡырым Республикаһының һәм Рәсәй моряктары ҡалаларының Рәсәй составына инеүе тураһында килешеүгә ҡул ҡуйылды. Документ 2014 йылдың 16 мартында Ҡырым Автономиялы Республикаһында һәм Севастополь ҡалаһында үткәрелгән референдумда халыҡтарҙың үҙ ихтыярын белдереүенә нигеҙләнә. Ул саҡта ҡырымдарҙың — 96,77 һәм Севастополдә йәшәүселәрҙең 95,6 проценты Рәсәйгә ҡушылыу өсөн тауыш бирҙе. Шулай итеп, Рәсәй рухи һәм мәҙәни яҡтан һәр саҡ илебеҙҙеке булып һаналған биләмәләрҙе кире ҡайтарҙы.
— Бер йыл элек барыбыҙ ҙа Украинала барған ваҡиғаларҙы тулҡынланып күҙәттек. Бөгөнгө байрам — былтыр үткәрелгән референдум, дәүләт башлығы Владимир Путиндың ҡыйыу эш итеүе һөҙөмтәһе. Был көндө илебеҙ көслө, ғорурланырлыҡ дәүләт булһын өсөн һәр кемдең үҙ өлөшөн индереүен теләйем, — тип һыҙыҡ өҫтөнә алды «Халыҡ фронты — Рәсәй өсөн» Дөйөм Рәсәй йәмәғәт хәрәкәтенең төбәк бүлексәһе рәйестәше Эльвира Айытҡолова.
Митинг-концертта Башҡортостан Башлығы Рөстәм Хәмитов та ҡатнашты.


text:
Общество
Милли матбуғат киләсәге
Беҙҙең телерадиокомпанияның медиа үҙәгендә көнүҙәк мәсьәләрҙе күтәреү дауам итә. Һорауҙарҙы уртаға һалып һөйләшеү, бәхәс, фекер алышыуҙар ваҡытында хаҡиҡәт эҙләү “Башҡортостан- 24” интернет каналында һәр шишәмбе онлайн тапшырыла бара. Был аҙнаның шишәмбеһен беҙ милли матбуғаттың үҫешендәге...
Инженер ғәскәрҙәре, үҙҙәренең һөнәри байрамын билдәләй
Инженер ғәскәрҙәре, үҙҙәренең һөнәри байрамын билдәләй. Шул уңайҙан Алкино хәрби гарнизонында 12-се айырым гвардия инженерҙар бригадаһы ғәсҡәрҙәренең сираттағы махсус күнекмәләре үтте. Кинологтар, саперҙар, хәрби техника, шартлау тауыштары. Былар барыһы ла ысын яу яланын хәтерләтә. Инженерҙарҙа...
Сатлама һыуыҡтарға алмашҡа күҙ асҡыһыҙ бурандар килә
Сатлама һыуыҡтарға алмашҡа күҙ асҡыһыҙ бурандар килә. Республика буйынса ғәҙәттән тыш хәлдәр идаралығы көслө ҡар яуыуы тураһында иҫкәртә. Был көндәрҙә водителдәргә оҙон юлға сыҡмаҫҡа кәңәш ителә. Дауыллап ҡар яуыуы шәмбегә тиклем дауам итәсәк. Себер антициклонын төнъяҡ атлантик циклон алмаштыра...
Православ Христиандар бөгөн Керәшенде билдәләй
Православ Христиандар бөгөн Керәшенде билдәләй. Еванглиела әйтелеүенсә, беренсе быуатта Иордан йылғаһында Иоанн Предтеча Иисус Христосты суҡындыра. Был байрамды Алланың күренеүе, тип тә атайҙар. Дини ышаныуҙар буйынса тап ошо төндән алып бөгөнгө төнгә тиклем барлыҡ йылға, шишмә, күлдәрҙәге һыу...
Экология йылына план
Йәмғиәтте борсоған мәсьәләләр араһында тәбиғәтте һаҡлау төп урындарҙың береһен алып тора. Һулаған һауабыҙҙың, һыуҙарҙың, урмандарҙың һәм, әлбиттә, йәшәгән ауыл-ҡалаларыбыҙҙың таҙалығы һәр ваҡыт көнүҙәк. 2017 йылды “Экология йылы” тип иғлан итеү был һорауҙарға иғтибарҙы тағы ла арттыра төшә. Бөгөн...
Христиандар оло дини йолаларына әҙерләнә
Христиандар оло дини йолаларына әҙерләнә. 18 ғинуарҙан 19-ына ҡарай төндә теләгән һәр кем һыуға сума ала. Бының өсөн махсус мәке - Иордандар уйыла. Уларҙың һәр береһе Ғәҙәттән тыш хәлдәр министрлығы контролендә. Мәкеләр янында полиция хеҙмәткәрҙәре һәм табиптар ҙа дежур итәсәк. Башҡортостан...
Экология мәҙәниәтле булырға тейеш
Экология мәҙәниәтле булырға тейеш. Был йәһәттән балалар ҙа үҙ проекттарын әҙерләгән. Туймазы ҡалаһында йәшәүсе туғыҙ йәшлек Реналь Хәбиров сафтан сыҡҡан батарейкаларҙы йыйыу өсөн махсус контейнерҙар эшләй. Электр тогы сығанағы ҡумталарға тупланып, айырым урында эшкәртелә. Туймазы халҡы...
Ҡалын ҡарлы урманда йәнлектәр нисек ҡышлай?
Быйыл ҡайһы бер райондарҙа күпләп ҡар яуҙы. Бынан тыш, ҡаты һалҡындар булды. Ҡарҙың ҡалын һәм көндәрҙең һыуыҡ булыуы йәнлектәргә ризыҡ табырға ҡамасаулай. Ҡырағай хайуандарҙы хәстәрләп инспекторҙар йәйҙән бесән, фураж әҙерләй, башҡа ризыҡтарҙы, хат та тоҙ хәстәрләп ҡуя. Был эш менән дәүләт һәм...
Республикала юл япмаһының насар булыуы сәбәпле 1 мең 600 авария теркәлгән
Республикала юл япмаһының насар булыуы сәбәпле 1 мең 600 авария теркәлгән. Юл хәрәкәте именлеге дәүләт инспекцияһынан хәбәр итеүҙәренсә, 221 кеше һәләк булған, 2 мең 247 кеше йәрәхәтләнгән. Юлдарҙың торошо өсөн яуаплы төрлө кимәлдәге етәкселәргә 18 мең иҫкәртеү ҡағыҙы ебәрелгән. Вазифа биләгән 2...
Көслө ҡар яуғандан һуң юлдарҙа автомобилдәр эҙенән тәрән соҡорҙар барлыҡҡа килде
Көслө ҡар яуғандан һуң юлдарҙа автомобилдәр эҙенән тәрән соҡорҙар барлыҡҡа килде. Был иһә аварияларҙың артыуына сәбәпсе булды. Водителдәр юлсыларҙы судҡа бирергә йыйына. Рәмил Иманғоловтың ҡатыны эшенә китеп барғанда колеяға эләгә һәм ҡаршы юлға сығып китә. Унда ул тағы ла ике автомобиль менән...
Республиканың башҡалаһын ҡарҙан таҙартыу дауам итә
Республиканың башҡалаһын ҡарҙан таҙартыу дауам итә. Коммуналь хужалыҡ хеҙмәткәрҙәре махсус график буйынса ихаталарҙан да ҡар сығара. Уларға ярҙам итергә ябай халыҡ та ҡушыла. Шулай булыуға ҡарамаҫтан, әле һаман айырым юлдар таҙартылмай ята. Водителдәр Зорге урамында тығындар булыуға зарлана....
Милли матбуғат: проблемалар һәм уларҙы хәл итеү юлдары
Милли матбуғат:проблемалар һәм уларҙы хәл итеү юлдары Бөгөнгө матбуғаттың йөҙө ниндәй булырға тейеш? Газета – журнал алдырыусылар нимә уҡырға теләй? Ташҡа баҫылғанды нисек интернет селтәрендә лә уҡымлы итергә? Милли матбуғаттың төп проблемаһы бөгөн нимәлә? ,,Башҡортостан,, ДТРК-һы...
Зәңгәр экрандар аша үҙенә ғашиҡ иткән кеше
Зәңгәр экрандар аша үҙенә ғашиҡ иткән кеше. Һүҙ Рәсәй-Башҡортостан каналының алып барыусыһы Флүрә Мурзина тураһында. Беҙҙең коллеганы Республика Матбуғат һәм киң мәғлүмәт саралары агентлығы 2016 йыл йомғаҡтары буйынса “Дәүләт телдәрен иң өлгөлө белеүсе диктор” тип иғлан итте. Иленә,...
Башҡортостанда грипп менән ауырыусылар арта
Башҡортостанда грипп менән ауырыусылар арта. Киҙеү кимәле 44 процентҡа артып киткән. Рәсәй ҡулланыусылар хоҡуҡтарын күҙәтеү хеҙмәтенән хәбәр итеүҙәренсә, быйыл гриптың Гонг-Конг төрө йыш осрай. Лаборатор тикшереү юлы менән уны йоҡтороуҙың 84 осрағы асыҡланған. Балалар араһында киҙеү менән...
Бөгөн төндә Мәскәүҙән Өфөгә юлланған самолет ашығыс рәүештә баш ҡаланың Шереметьево аэропортына ҡайтарылды
Бөгөн төндә Мәскәүҙән Өфөгә юлланған самолет ашығыс рәүештә баш ҡаланың Шереметьево аэропортына ҡайтарылды. Асыҡланыуынса, лайнер һауаға күтәрелеү менән экипаж коммандирының хәле насарая башлай. Икенсе пилот кире аэропортҡа төшөргә ҡарар итә. Һауа судноһы Шереметьевоға төшөрөлә, зыян күреүселәр...
Өфөлә ҡаршы юлға сығырға яратыусы водителдәргә һунар һунар башланды
Өфөлә ҡаршы юлға сығырға яратыусы водителдәргә һунар һунар башланды. Юл хәрәкәте хәүефһеҙлеге дәүләт инспекцияһы ҡағиҙә боҙоусыларҙы асыҡлау эшенә икеләтә күберәк ваҡыт бүләсәк. Юл уртаһындағы тотош һыҙыҡтан сыҡҡан өсөн ике төрлө административ яуаплылыҡ ҡаралған. Бындай водителдәр йә ярты...
Борай районында тиҙҙән үҙенсәлекле һауыҡтырыу комплексын төҙөү башлана
Борай районында тиҙҙән үҙенсәлекле һауыҡтырыу комплексын төҙөү башлана. Унда килеүселәр маралдарҙың мөгөҙө ярҙамында дауаланасаҡ. Сыбар боландарҙы ҡурҡытмаҫ өсөн Андрей Ревенко үҙенсәлекле итеп һыҙғыра. Был хайуандар бер-нисә ай элек кенә Свердловск өлкәһенән килтерелгән. Һунарсылыҡ...
Башҡортостанда полиция хеҙмәткәрҙәре лицензияһыҙ һатылған алкогольды тартып алған
Башҡортостанда полиция хеҙмәткәрҙәре лицензияһыҙ һатылған алкогольды тартып алған. Спиртлы эсемлектәрҙе законһыҙ һатыу осраҡтары Стәрлетамаҡ, Туймазы, Бәләбәй, Бүздәк һәм Кушнаренко райондарында теркәлгән. Стәрлетамаҡта сауҙа нөктәләренең береһендә полиция хеҙмәткәрҙәре 100 миллилитрлы 117...
Бөгөн Рәсәйҙә иҫке стиль буйынса Яңы йыл билдәләнә
Бөгөн Рәсәйҙә иҫке стиль буйынса Яңы йыл билдәләнә. Был дата күптәр өсөн әһәмиәтле, шуға ла уны байрам итеү күркәм йолаға әүерелгән. Бүләктәр тапшырып өлгөрмәгәндәр өсөн дә тағы ла мөмкинлек тыуа. Ә бүләктең ниндәйен һайларға? Ағасты яндырып һүрәт төшөрөү иң үҙенсәлекле шөғөлдәрҙең береһе...
Башҡортостанда күпселек ата-әсәләр улдарына Артем, Тимур, Әмир, Роман, Артур тип исем ҡуша
Башҡортостанда күпселек ата-әсәләр улдарына Артем, Тимур, Әмир, Роман, Артур тип исем ҡуша. Үҙенсәлекле исемдәр араһында Аполлон, Воислав, Галактион, Дэвид, Ирис, Кенон, Сыңғыҙхан, Добромир, Златослав теркәлгән. Арина, София, Самира, Виктория, Анастасия, Полина, Дарья, Валерия, Азалия-ҡыҙҙар...
- 1
- 2
- 3
- 4
- 5
- 6
- 7
- 8
- 9
- …
- следующая ›
- последняя »


text:
Рөстәм Хәмитов эш сәфәре менән Сибайҙа булды
12 октябрҙә Башҡортостан Президенты эш сәфәре менән Сибайҙа булды, унда ҡаланың 57 йыллығы билдәләнде, тип хәбәр иттеләр республика башлығының матбуғат хеҙмәтенән.
Рөстәм Хәмитов 1812 йылғы Ватан һуғышында ҡатнашҡан башҡорт полктарына бағышланған һәйкәл асыу тантанаһында ҡатнашты. Уның авторы – Мәскәү скульпторы Кириллов етәкселегендәге ижади коллектив.
— Бөгөн беҙ матур һәйкәл астыҡ. Ул Сибай ҡалаһын, Урал аръяғын ғына түгел, бөтә республиканы биҙәп тора. 200 йыл элек беҙҙең республиканан 20-нән ашыу полк Ватанды һаҡлап, һуғышҡа китә. Ҡыҙғанысҡа ҡаршы, барыһы ла әйләнеп ҡайтмай, күптәре һуғыш яландарында ятып ҡала, әммә улар тураһында хәтер мәңге һаҡланып ҡаласаҡ. Беҙҙең яугирҙар еңеүгә ҙур өлөш индергән. Башҡорт полктары тураһында бөтә Европала беләләр. Был хәтерҙе быуаттар буйына һаҡлаясаҡбыҙ, — тине Рөстәм Хәмитов.
Ул шулай уҡ «Учалы тау-байыҡтырыу комбинаты» асыҡ акционерҙар йәмғиәтенең Сибай филиалы хеҙмәткәрҙәре өсөн төҙөлгән утыҙ биш фатирлы йортто ҡараны. Уның бер квадрат метры 22 мең һум тора. Беренсе иғәнә фатир хаҡының 10 процентын тәшкил итәсәк, 10 йылға процентһыҙ кредит бирелә.
Президент капиталь ремонттан һуң асылған Рәсәй Һаҡлыҡ банкының Сибайҙағы бүлексәһе менән дә танышты. Ул заманса йыһазландырылған һәм бер нисә айырым зонаға бүленгән. 2014 йылға тиклем Рәсәй Һаҡлыҡ банкының Сибайҙағы филиалы хеҙмәтләндергән барлыҡ офистарҙы яңы форматҡа күсереү планлаштырыла. Улар Баймаҡ, Йылайыр, Хәйбулла, Әбйәлил райондарында, Сибай һәм Баймаҡ ҡалаларында урынлашҡан.
Артабан Башҡортостан Президенты «Ирәндек» боҙ һарайында ойошторолған ҡышҡы спорт төрҙәре байрамында, мәҙәниәт һәм ял паркында үткәрелгән күргәҙмә-йәрминкәлә булды. Унда ҡаланың барлыҡ тиерлек ҙур предприятие һәм ойошмалары, шулай уҡ эшҡыуарҙар, сәнғәт оҫтаханалары ҡатнашты.
— Сибай минең өсөн мөһим ҡала булып тора. Ул – хеҙмәтсәндәр төбәге, ауыр үҙгәртеп ҡороу йылдарынан һуң ҡала һуңғы ваҡытта яңы көс, ҡеүәт туплай, — тине Рөстәм Хәмитов, ҡала халҡына мөрәжәғәт итеп.
— Сибайҙы үҫтереү буйынса беҙҙә ҙур пландар бар. Яңы һарайҙар, мәктәптәр, социаль объекттар төҙөүҙә, эш урындарын булдырыуҙа ярҙам итәсәкбеҙ. Бөгөн Сибай тау-байыҡтырыу комбинаты үҫешә, яңы предприятиелар булдырыла, былар бик мөһим. Артабан Сибай ҡалаһы тағы ла йылдамыраҡ темптар менән үҫешер, Башҡортостан ынйыһына әүерелер, тип ышанам, — тине республика Президенты.


text:
Яңы уҡыу йылында Өфөлә мөмкинлектәре сикләнгән балалар өсөн үҫеш үҙәге эшләй башлаясаҡ
Сентябрҙә Өфөлә мөмкинлектәре сикләнгән балалар өсөн үҫеш үҙәген асыу планлаштырыла. Был хаҡта «Башинформ» агентлығына «Мәрхәмәт» хәйриә фонды президенты Айгөл Гәрәева хәбәр итте.
Ул Өфөнөң үҙәгендә, Цюрупа урамы,104 адресы буйынса урынлашасаҡ. Әлеге ваҡытта бинала ремонт эштәре бөтөп килә, йыһаз-ҡорамалдар һатып алына.
— Тәүҙә үҙәктә 3-18 йәштәрҙәге 94 бала шөғөлләнәсәк, — ти Айгөл Гәрәева. — Һәр төркөм етегә тиклем кешенән торасаҡ. Был ике-өс йыллыҡ модулле белем биреү үҙәге буласаҡ. Мәктәп дисциплиналарын үҙләштереүҙә ярҙам итеүҙән тыш, художество-эстетика блогы ойоштороласаҡ. Балалар музыка, вокал, актерлыҡ оҫталығы менән шөғөлләнәсәк.
Бынан тыш, уларға консультациялары менән психологтар, логопедтар, дефектологтар ярҙам итәсәк.


text:
Фото:
Депутаттар аҙыҡ-түлеккә хаҡ артыуы сәбәпле борсола
Фото:
29 сентябрҙә Башҡортостан парламенты спикеры Константин Толкачев республиканың аҙыҡ-түлек баҙарындағы хәлгә мониторинг үткәреү буйынса эшсе төркөм төҙөү тураһында бойороҡҡа ҡул ҡуйҙы.
Сәнәғәт, транспорт, төҙөлөш, элемтә һәм эшҡыуарлыҡ буйынса комитет рәйесе урынбаҫары Дмитрий Купцов етәкселегендәге төркөм эшкә тотондо ла инде һәм ай һайын парламент Президиумына һәм йәмәғәтселеккә башҡарылған эш һөҙөмтәләре, был проблеманың киҫкенлеген кәметеүгә булышлыҡ итәсәк парламент тарафынан тәҡдим ителгән саралар тураһында хәбәр итеп торасаҡ. Эшсе төркөм составына Дәүләт Йыйылышы комитеттары рәйестәре урынбаҫарҙары Венера Шәрәфетдинова, Михаил Бугера, Мөхәмәт Харрасов, шулай уҡ депутаттар Илдар Ғәбитов, Евгений Майстренко, Вадим Старов һәм Айрат Сөләймәнов инде.


text:
Башҡортостан Рәсәй төбәктәрендә йәшәүселәрҙең кредит юллау рейтингы уртаһында килә Фото: Олег Яровиков
Башҡортостан Рәсәй төбәктәрендә йәшәүселәрҙең кредит юллау рейтингы уртаһында килә
Башҡортостан Рәсәй төбәктәрендә йәшәүселәрҙең кредит юллау рейтингы уртаһында килә Фото: Олег Яровиков
ӨФӨ, 2016 йыл, 12 апрель. /«Башинформ» мәғлүмәт агентлығы, Олеся Серёгина/.
Башҡортостан Рәсәй төбәктәрендә йәшәүселәрҙең кредит юллау рейтингында 39-сы баҫҡысты биләй. «СеверИнформ» мәғлүмәт-аналитика агентлығы эксперттары Рәсәй Үҙәк банкының 2016 йылдың 1 мартына ҡарата мәғлүмәттәрен тикшергән.
Рейтингка ярашлы, Башҡортостанда йәшәгән һәр кем, ҡарттарҙы һәм балаларҙы ла иҫәпкә алып, банктарға яҡынса 67 мең һум бурыслы. Республикала банктар физик берәмектәргә дөйөм суммаһы 271,99 миллиард һумлыҡ кредит биргән. Ағымдағы йылдың 1 мартына түләнмәгән бурыс күләме 26,63 миллиард һум тәшкил итә.
Ямал-Ненец автономиялы округы беренсе урынды биләй, унда һәр кешегә 180 мең һумдан ашыу тура килә. Рейтингтың һуңғы баҫҡысында — Ҡырым Республикаһы, һәр кешегә 3,8 мең һум.
Дөйөм алғанда, ил буйынса халыҡтың банктарға 10569,4 миллиард һум бурысы бар. Һәр рәсәйлегә уртаса 72 мең һум тура килә.


text:
“Роспотребнадзор” идаралығы 6 партия сифатһыҙ продукттарҙы бракка сығарҙы
Һуңғы тикшереүҙәр һөҙөмтәләре буйынса “Роспотребнадзор”ҙың БР буйынса идаралығы белгестәре «Универсал-Трейдинг» яуаплылығы сикләнгән йәмғиәтендә алты партия сифатһыҙ аҙыҡ-түлекте бракка сығарҙы. Атап әйткәндә, «Восход» асыҡ акционерҙар йәмғиәтенең «Птичка» торты һатыуҙан алынды. Ул яраҡлылыҡ срогы үткәс тә һатылған булған. Шәхси эшҡыуар Подгузов кафеһында 9,4 килограмм кондитер изделиелары һатыуҙан алынды һәм юҡ ителде.
Бынан тыш, шәхси эшҡыуар Сәмиғуллиндың «Mascotte» магазинында Ҡытайҙа, Рәсәйҙә, Словакияла, Португалияла етештерелгән 51 пар сифатһыҙ ҡатын-ҡыҙҙар аяҡ кейеме асыҡланды. Уны һатыу туҡтатылды.
“Роспотребнадзор”ҙың Башҡортостан буйынса идаралығы бөтәһе 102 объектта юридик шәхестәрҙең һәм шәхси эшҡыуарҙарҙың мотлаҡ талаптарҙы күҙәтеүен тикшерҙе. Тикшереү һөҙөмтәләре буйынса асыҡланған ҡағиҙә боҙоуҙарҙы бөтөрөү буйынса 9 күрһәтмә бирелде, 338,4 мең һумға 71 штраф һалынды.


text:
Әрмегә яҙғы саҡырыуҙа Башҡортостандан 6 мең 600, ә көҙөн 10 меңләп егет һалдат кейеме кейәсәк. Һөҙөмтәлә Азаровҡа- маҡтау ҡағыҙы.
Башҡортостан егеттәрҙе Рәсәй әрмеһенә ебәреү буйынса йәнә яҡшы уңыштарға өлгәшкән. Былтырғы йомғаҡтар буйынса комиссариат хәрби округта беренсе, ил буйынса икенсе һөҙөмтәгә ирешкән. Ошо шатлыҡ менән ҡотлап премьер-министр Рафаэль Байдәүләтов республика хәрби комиссары Тимофей Азаровҡа Иҙел буйы-Урал хәрби округының маҡтау ҡағыҙын тапшырҙы.
Рәсәйҙә хәрби хеҙмәткә яҙғы саҡырылыш 1-се апрелдән башланасаҡ. Хәҙер буласаҡ һалдаттар элекке йылдарҙағы кеүек ике йылға, шулай уҡ көҙгө саҡырылыштағы кеүек йыл ярымға түгел, ә бер йылға алына. Ошоға бәйле федераль ҡанун нигеҙендә социаль ташламаларҙан тыш, барлыҡ ташламалар ҙа ғәмәлдән сығарылды.
Яҙғы саҡырылышта Башҡортостандан 6 мең 600, ә көҙөн 10 меңләп егет һалдат кейеме кейәсәк. Был тиклем кешене әрмегә алыуҙың социаль көсөргәнешлек тыуҙырыуы бик тә ихтимал. Хәҙер совет заманынан айырмалы, егеттәр, тыуған ил һағына атлығып тормай, айырыуса донъя күргәнерәктәр төрлө сир табырға тырыша. Тик ябай ауыл малайҙары ғына илһөйәрлек тойғоларын ташламай. Аграр республика булған Башҡортостан саҡырылыш буйынса тәүге урындарҙы тап ауыл ерҙәре ярҙамында йыя.


text:
Учалынан 34 ғаилә торлаҡ шарттарын яҡшыртыуға субсидия алды
Учалы районы хакимиәтендә 2011-2015 йылдарға иҫәпләнгән «Торлаҡ» маҡсатлы федераль программаһының «Йәш ғаиләләрҙе торлаҡ менән тәьмин итеү» ярҙамсы программаһы сиктәрендә торлаҡ шарттарын яҡшыртыуға субсидия алыу өсөн сертификаттар тапшырыу тантанаһы үтте, тип хәбәр иттеләр район хакимиәтенең мәғлүмәт-аналитика бүлегенән. Сертификат алған йәш ғаиләләрҙе хакимиәт башлығы Фәрит Дәүләтгәрәев ҡотланы.
— Ғаилә институтын яҡлау илебеҙ һәм республикабыҙҙың социаль сәйәсәтендә һәр ваҡыт өҫтөнлөклө йүнәлеш булды һәм булып ҡала, — тип билдәләне район хакимиәте башлығы. – Имен бала саҡ һәм ғаилә ҡиммәттәрен нығытыу йылында ғаилә абруйын күтәреү, әсәлекте һәм балалыҡты яҡлау шулай уҡ дәүләт кимәлендәге мөһим бурыстар тип иғлан ителде. Бөгөн, исемле йылға тәүге йомғаҡтар яһалғанда, Учалыла йәшәгән 34 йәш ғаиләгә сираттағы ярҙам күрһәтә алыуыбыҙға шатбыҙ.
Субсидияларҙың дөйөм суммаһы 16 миллион һумдан ашыу тәшкил итте. Субсидияның минималь күләме 332 220 һум тәшкил итһә, иң ҙур субсидия 578 160 һум күләмендә бирелде.


text:
Башҡортостанда ерҙең торошо һәм уны файҙаланыу процесы тикшереләсәк
ӨФӨ, 2015 йыл, 27 август. /«Башинформ» мәғлүмәт агентлығы, Сергей Захаров/.
Ҡырмыҫҡалы, Стәрлетамаҡ, Хәйбулла һәм Шишмә райондарында 970 мең гектарҙан ашыу булған майҙанда ерҙең торошо һәм уны файҙаланыу буйынса мониторинг үткәреү планлаштырыла.
Росреестрҙың Башҡортостан буйынса идаралығының матбуғат хеҙмәтенән хәбәр итеүҙәренсә, ер төҙөлөшө өлкәһендә ошо дәүләт килешеүен «ЛИМБ» (Санкт-Петербург) предприятиеһы белгестәре башҡарасаҡ.
Ер кодексына ярашлы, ергә дәүләт мониторингы үткәреү — дәүләт экология мониторингының бер өлөшө генә. Уның төп маҡсаты — ер фонды торошон тикшереү, дәүләт ер кадастрын, ерҙе дөрөҫ файҙаланыу һәм ер төҙөлөшөн мәғлүмәти йәһәттән тәьмин итеү.


text:
Ҡазан
Ҡазан (татар. Казан, урыҫ. Казань) — Татарстан Республикаһының баш ҡалаһы. Рәсәйҙең Волга буйындағы ҙур иҡтисади, мәҙәни һәм сәйәси үҙәк.
Йөкмәткеһе
- 1 Тарих
- 2 Мәсеттәр
- 3 Ҡала исеме
- 4 Административ бүленеше
- 5 Мэр
- 6 Транспорт
- 7 Мәғариф
- 8 Театрҙар
- 9 Һылтанмалар
Тарих[үҙгәртергә | вики-тексты үҙгәртергә]
- Ҡазан ҡалаһы өс йөҙ йыл дауамында Волга буйында урынлашҡан Болғар дәүләтенең форпосы булып торған, уның исеменән Боронғо Русь дәүләте менән иҡтисади, сауҙа һәм мәҙәни бәйләнешкә ҡатышҡан.
- Һуңыраҡ Ҡазан Алтын Урҙа дәүләтенең өйәҙҙәренең береһендә ҙур административ үҙәк булып китә. Бында һөнәрселек һәм халыҡ-ара сауҙа үҫешкән.
- 1438 йылдан 1552 йылғаса ҡала Ҡазан ханлығының үҙәге булып торған.
- 1552 Иван Грозный ҡаланы баҫып ала.
- Пётр I осоронда (1708 ҡала Ҡазан губернаһының баш ҡалаһы була һәм был статуста 200 йыл буйына ҡала.
- 1756 йылдың 7 авгусындағы батша указы буйынса Ҡазан һәм Ҡазан өйәҙендәге 536 мәсеттең 418-е емерелә.
- Һуңғы 90 йылда Ҡазан — Татарстандың баш ҡалаһы.
Халыҡ һаны[үҙгәртергә | вики-тексты үҙгәртергә]
Ҡазанда йәшәгән халыҡ һаны — 1,130 млн кеше, майҙаны — 425,3 км². Ҡала халҡының үҫеше түбәндәге теҙемдә күрһәтелгән.
Милли состав[үҙгәртергә | вики-тексты үҙгәртергә]
Ҡазан — күп милләтле ҡала. Унда халыҡтың күпслеге татарҙар, урыҫтар һәм сыуаштар.
Дин[үҙгәртергә | вики-тексты үҙгәртергә]
Ҡазанда төрлө дин вәкилдәре, башлыса мосолмандар һәм православ христиандар, йәшәй. Шулай уҡ католиклар, йәһүҙиләр һ. б. дин вәкилдәре бар.
Мәсеттәр[үҙгәртергә | вики-тексты үҙгәртергә]
- Апанай мәсете
- Барудия мәсете
- Борнай мәсете
- Зәңгәр мәсет
- Иҫке-Таш мәсете
- Нурулла мәсете
- Ғәлиев мәсете
- Ҡабан арты мәсете
- Әзим мәсете
- Әл-Мәрджәни мәсете
Ҡала исеме[үҙгәртергә | вики-тексты үҙгәртергә]
Ҡазандың исеме барлыҡҡа килеүе тураһында бер нисә фараз бар:
- «Ҡазан» (татарса «казан») һүҙенән. Риүәйәт буйынса, хан үҙ хеҙмәтсеһен һыу килтерергә ебәргән. Хеҙмәтсе һыу ҡойоп алып торғанда алтын казанын йылғаға төшөрөп ебәргән. Шунан һуң йылғаға ла, ҡалаға ла «Ҡазан» тип исем ҡушҡандар.
- Ҡайһы бер кешеләр йылғаның исеме «ҡаҙ» һүҙенән килеп сыҡҡан тип ышана. Был версия буйынса, бороңғо заманда йылғаның ярҙарында ҡаҙҙар йәшәгән. Шунан йылғаға «Ҡазан һыуы» тип исем ҡушылған, һуңыраҡ ҡалаға ла был исем күскән.
- Башҡорт тел белгесе Жәлил Кейекбаев фекеренсә, «Ҡазан» исеме «ҡайын» һүҙенән килеп сыҡҡан. Мәҫәлән, Башкортостанда ла Ҡазанлы исемле ауыл бар. Был фараз буйынса, был ауыл элегерәк Ҡайынлы тип аталған — ҡайын урманында һалынған булған.
Административ бүленеше[үҙгәртергә | вики-тексты үҙгәртергә]
Мэр[үҙгәртергә | вики-тексты үҙгәртергә]
Ҡала менән мэр идара итә. 2005 йылдың 17 ноябренән был вазифаны Илсур Метшин башҡара.
Транспорт[үҙгәртергә | вики-тексты үҙгәртергә]
Тимер юлы вокзалы[үҙгәртергә | вики-тексты үҙгәртергә]
Вокзал комплексы ҡала үҙәгендә урынлашҡан. Йылына вокзал аша 8 миллион кеше үтеп тора.
Мәғариф[үҙгәртергә | вики-тексты үҙгәртергә]
Юғары уҡыу йорттары[үҙгәртергә | вики-тексты үҙгәртергә]
Ҡазанда 55 юғары уҡыу йорто эшләй.
Ҡазан (Волга буйы) федераль университеты (элекке Ҡазан дәүләт университеты)[үҙгәртергә | вики-тексты үҙгәртергә]
1804 йылдың 17 ноябрендә нигеҙләнгән. Тамамлаған студенттары араһында — С. Т. Аксаков, М. А. Балакирев, П. И. Мельников-Печерский, Лев Толстой, В. Хлебников. В. И. Ульянов-Ленин уҡыны, ләкин бөтөрмәне (революция төркөмдәрҙә ҡатнашыуға сәбәпле университеттан сығартылды).
Хәҙерге ваҡытта университетҡа 14 факультет, А. М. Бутлеров исемендәге Химик институты, көнсығыш телдәр институты, тел институты, Яр Саллы һәм Зеленодольск ҡалаларындағы ике филиалын инә.
Ҡазан Авиация Университеты[үҙгәртергә | вики-тексты үҙгәртергә]
9 факультет, 58 кафедра, 57 лаборатория, 10 фәнни-техник үҙәк, 3 НИИ инә. Университетта 15 мең студент уҡый.
Башҡа юғары уҡыу йорттары[үҙгәртергә | вики-тексты үҙгәртергә]
- Ҡазан дәүләт технология университет.
- Ҡазан дәүләт финанс-иҡтисади институты
- Ҡазан дәүләт медицина университеты
- Ҡазан дәүләт архитектура-төҙөлөш университеты
- Ҡазан дәүләт аграр университеты
- Ҡазан дәүләт мәҙәниәт һәм сәнғәт университеты
- Ҡазан дәүләт энергетика университеты
- Татар дәүләт гуманитар-педагогия университеты
- Н. Э. Бауман исемендәге Ҡазан дәүләт ветеринар медицинаһы академияһы
- Ҡазан дәүләт консерваторияһы, һәм башҡалар.
Театрҙар[үҙгәртергә | вики-тексты үҙгәртергә]
Ғәлиәскәр Камал исемендәге Татар дәүләт академия драма театры[үҙгәртергә | вики-тексты үҙгәртергә]
Театр 1906 йылдың 22 декабрендә асылған. Хәҙерге бинаһында 1987 йылдан урынлашҡан.
Һылтанмалар[үҙгәртергә | вики-тексты үҙгәртергә]
- Ҡазан йырҙары
- Ҡазан рәсми порталы.
- Ҡазанға мең йыл
- Ҡазан Кремле
- Ҡазан Кремле комплексы (урыҫ.)
- Ҡазан мең йыллығы


text:
Республиканың кадрҙар бүлеге хеҙмәткәрҙәре һөнәри конкурста көс һынашасаҡ
Ағымдағы йылдың сентябренән алып октябрь айына тиклем республикала тәүгә «Кадровик-профессионал» конкурсы үтәсәк. Ул Рәсәйҙә рәсми рәүештә булмаһа ла 12 октябрҙә билдәләнгән Кадрҙар бүлеге хеҙмәткәрҙәре көнөнә ҡарата үткәрелә.
«Кадровик-профессионал-2011» конкурсы Башҡортостан Республикаһының Хеҙмәт һәм социаль яҡлау министрлығы һәм Башҡортостандың Йәмәғәт палатаһы ярҙамында «Респект» хоҡуҡ компанияһы менән ойошторолған.
Бәйгелә кадрҙар бүлеге хеҙмәткәрҙәре, шулай уҡ бюджет һәм коммерция ойошмаларының кадрҙар һайлау буйынса белгестәре ҡатнаша ала.
Кадровик һөнәренең абруйын һәм ижтимағи әһәмиәтлелеген арттырыу, шулай уҡ уларҙың һөнәри оҫталыҡтарын һәм эш сифатын күтәреү конкурстың төп маҡсаттары булып тора.
Сара сиктәрендә «Кадрҙар бүлеге хеҙмәткәрҙәре аҙналығы» үтәсәк, унда конкурста ҡатнашыусылар өсөн «Власть менән тура диалог» темаһына конференция, шулай уҡ семинарҙар һәм тренингтар ҡаралған.
Еңеүселәр дипломдар, ҡиммәтле приздар менән бүләкләнәсәк, конкурста ҡатнашыусы сертификатын аласаҡ.


text:
Тамара Танһыҡҡужина – бишенсе тапҡыр донъя чемпионы
Өфө спортсыһы Тамара Танһыҡҡужина Украинаның Ровно ҡалаһында үткән ҡатын-ҡыҙҙар араһында шашка буйынса донъя чемпионатында еңеүсе булды.
Конкуренттарҙың береһенән еңелеп, уйынды уңышһыҙ башлауына ҡарамаҫтан, финишта Башҡортостан спортсыһы ярышта ҡатнашыусы гүзәл заттарҙы ҡыуып етеү генә түгел, ә еңеүҙәр һаны буйынса уларҙы уҙҙырҙы ла.
Был Тамара Танһыҡҡужинаның донъя чемпионаттарында бишенсе еңеүе, ул 2001, 2003, 2004, 2007 йылдарҙа ла беренселекте яулағайны.
Шашка һөйөүселәр яҡшы белгән донъя чемпиондары Зоя Голубева (Латвия) һәм Дарья Ткаченко (Украина) ни бары 5-се һәм 6-сы урындар яуланы.
Әлеге донъя чемпионаты, шулай уҡ июлдә Өфөлә үткән донъя Кубогы һөҙөмтәләре буйынса декабрҙә Пекинда үтәсәк Бөтә донъя интеллектуаль уйындарында ҡатнашыу өсөн донъяның иң көслө һигеҙ спортсыһы билдәләнде. Был исемлекте яҡташыбыҙ Тамара Танһыҡҡужина етәкләй.


text:
Рәсәй Президенты Кеше хоҡуҡтары буйынса вәкилдәр менән осрашты
Көн элгәре Рәсәй Президенты Владимир Путин Кремлдә Рәсәй Федерацияһының 60-тан ашыу субъектынан Кеше хоҡуҡтары буйынса вәкилдәр менән осрашты. Сарала Башҡортостан Республикаһында Кеше хоҡуҡтары буйынса вәкил Рим Ҡәйүмов та ҡатнашты.
Осрашыуҙа закон кимәлендә омбудсмендарҙың эшмәкәрлеген камиллаштырыу, граждандарҙың социаль һәм хеҙмәт хоҡуҡтарын яҡлау, выждан һәм дин тотоу иреклеге мәсьәләләре тикшерелде, тип хәбәр ителә РФ Президенты сайтында.
Кеше хоҡуҡтары буйынса вәкил институты беҙҙең илдә 15 йыл элек булдырылды. Кеше хоҡуҡтары буйынса вәкил тураһындағы Федераль закон 1997 йылда ҡабул ителде. Был ваҡыт эсендә омбудсмен институты Рәсәйҙең 67 төбәгендә булдырылды. Был институт дәүләттең сәйәси структураһында мөһим урындарҙың береһен биләй. Шул уҡ ваҡытта, Рәсәй Президенты билдәләүенсә, омбудсмен ниндәйҙер бер сәйәси партия менән бәйле булырға тейеш түгел һәм ул сәйәси эшмәкәрлек менән шөғөлләнә алмай.
«Кеше хоҡуҡтары буйынса вәкил эшмәкәрлеге, әлбиттә, һығылмалы булырға һәм төбәк үҙенсәлеген иҫәпкә алырға тейеш, уның дөйөм Рәсәй ҡануниәтенә нигеҙләнеүе мотлаҡ. Был ҡануниәттән ситкә тайпылырға ярамай», — тип һыҙыҡ өҫтөнә алды Владимир Путин.


text:
Фото:
Яҙыусы Суфиян Поварисов менән шағир Ҡәҙим Аралбаев почетлы исемдәргә лайыҡ булды
Фото:
Башҡортостан Президенты Рөстәм Хәмитов Указдары менән әҙәбиәт өлкәһендәге ҡаҙаныштар өсөн бирелгән дәүләт наградалары һәм почетлы исемдәр йома, 9 декабрҙә, республика Хөкүмәтендә тапшырылды.
— Бөгөн – мөһим көн. Башҡорт әҙәбиәте аҡһаҡалдарына наградалар тапшырыла, — тине вице-премьер Зөһрә Рәхмәтуллина наградлау тантанаһы алдынан.
«Башҡортостан Республикаһының халыҡ яҙыусыһы» исеменә 80-дән ашыу әҫәр авторы Суфиян Поварисов лайыҡ булды.
— Беҙ һеҙҙе билдәле публицист, драматург, ғалим, филология фәндәре докторы, профессор булараҡ беләбеҙ. Һеҙ – халыҡ араһынан сыҡҡан һәм халыҡ өсөн эшләгән яҙыусы, — тип билдәләне БР Хөкүмәте вице-премьеры. – Һеҙҙең беренсе шиғырығыҙ 1953 йылда донъя күргән һәм «Бәхет» тип аталған. Ә тәүге әҙәби әҫәрегеҙ 1959 йылда баҫтырылған. Һеҙ – республикала ғына түгел, Рәсәйҙә лә билдәле яҙыусы. Ижадығыҙҙы беләләр, уҡыйҙар, яраталар. Һеҙ – Бөйөк Ватан һуғышы ветераны, ордендар һәм миҙалдар менән бүләкләнгәнһегеҙ. Ҡорал тотоп, киләсәк быуын өсөн Еңеү һәм тыныс күк йөҙөн яулағанығыҙ өсөн һеҙгә рәхмәтлебеҙ.
Әйткәндәй, Суфиян Поварисов – етенсе халыҡ яҙыусыһы.
— Башҡортостан Президентына ижадыма объектив баһа биргәне өсөн ысын күңелдән рәхмәт белдерәм, — тине үҙ сиратында яҙыусы. – Миңә 88 йәш, әммә эшемде дауам итәм. Әле генә яңы романымды тамамланым, исеме әлегә — «Иман».
Наградланыусылар иҫәбендә Ҡәҙим Аралбаев та булды. Уны башҡорт әҙәбиәтен үҫтереүгә индергән ҙур өлөшө өсөн билдәләнеләр.
— Һеҙҙе республиканан ситтә лә яҡшы беләләр. Шиғырҙарығыҙ Рәсәй Федерацияһы халыҡтарының күп телдәренә тәржемә ителгән. Ижадығыҙҙы мәктәп уҡыусылары өйрәнә, — тине Зөһрә Рәхмәтуллина. – Һеҙ етди йәмәғәт эштәре менән шөғөлләнәһегеҙ. Ысын күңелдән артабанғы ижади уңыштар теләйбеҙ.
Ҡәҙим Аралбаев – Башҡортостан Республикаһының 13-сө халыҡ шағиры.
— Мин 1941 йылда, Ырымбур өлкәһенән алыҫ булмаған Хәйбулла далаларында, Таңатар ауылында тыуҙым. Ғаиләлә алты бала үҫтек, — тип һөйләне Ҡәҙим Аралбаев. – Әҫәрҙәрем 1963 йылдан алып баҫтырыла, 48 йылымды яратҡан эшемә бағышланым. Былтыр һәм әлеге йылда «Китап» нәшриәте минең һайланма әҫәрҙәремдән йыйынтыҡтар баҫтырып сығарҙы.
Башҡорт дәүләт университеты профессоры Тимерғәли Килмөхәмәтов һүҙҙәренсә, Суфиян Поварисов – республикала билдәле шәхес.
Башҡортостан Республикаһының мәҙәниәт министры вазифаһын ваҡытлыса башҡарыусы Камила Дәүләтова бындай матур сарала ҡатнашыуына шат булыуын белдерҙе.
— Бөгөн беҙ наградлаған кешеләр ысынында ла үҙҙәренең оло хеҙмәте, һәләте, гражданлыҡ позицияһы менән башҡорт әҙәбиәте тарихындағы урындарын һәм ролдәрен иҫбатланы, — тип билдәләне ул. – Һеҙҙең әҫәрҙәрегеҙ, әлбиттә, төбәк мәҙәниәтен үҫтереүгә тос өлөш индерә.


text:
Фото:
Башҡортостандың Хәрби хәрәкәт ветерандары союзы вәкилдәре һәләк булған яугирҙың туғандары менән осрашты
Фото:
Йәрмәкәй районының Иҫке Шах ауылында Башҡортостандың Хәрби хәрәкәт ветерандары союзы вәкилдәре Афғанстанда һәләк булған һалдат Илмир Исхаҡовтың туғандары менән осрашты. Егет 1986 йылдың мартында Герат провинцияһында БТР-ҙа шартлаған. Делегация составында яугирҙың хеҙмәттәштәре – әлеге йәмәғәт ойошмаһының рәйесе Тимерйән Рәжәпов һәм Ветерандар союзының Өфөнөң Орджоникидзе районы буйынса бүлексәһе рәйесе Артур Әхмәтов булды. Улар менән бергә Ноябрьский ҡалаһы афғансылары берләшмәһенән йырҙар ижад итеүсе һәм башҡарыусы Виктор Тупиков та килде. Осрашыуҙа шулай уҡ Марат Тазиев етәкселегендә Афғанстан һәм Чечнялағы хәрби хәрәкәттәр ветерандары ойошмаһының Йәрмәкәй районы бүлексәһе вәкилдәре лә ҡатнашты.
Ветерандар яугир ҡәберендә булды, унда сәскәләр һалды, Илмир Исхаҡовтың бер туған апайы менән аралашты.
Бынан һуң Иҫке Шах мәктәбендә Афғанстанда һәм Чечняла һәләк булған һалдаттарға арналған «Йәшә һәм иҫлә» концерты үтте. Сара барышында Илмир Исхаҡовтың хәрби юлы хаҡында һөйләнеләр. Виктор Тупиков һәм Артур Әхмәтов үҙҙәре яҙған йырҙар йырланы. Ҡунаҡтарға мәктәп музейын күрһәттеләр, унда Афғанстанға бағышланған экспозиция бар.
Тимерйән Рәжәпов «Башинформ» агентлығына һөйләүенсә, Афғанстан ветерандары яҡын арала Учалы районына барып, йәнә бер һәләк булған хеҙмәттәштәренең туғандары менән осрашырға уйлай.


text:
Берҙәм рәсәйлеләр «Мәғариф» проектын тормошҡа ашырырға ниәтләй
Уҡытыусыларҙың эш хаҡы яҡын арала 30 процентҡа артасаҡ, тип белдерҙе РФ Хөкүмәте Рәйесе, «Берҙәм Рәсәй» партияһы лидеры Владимир Путин партия ағзалары — Дәүләт Думаһы спикеры Борис Грызлов, Федерация Советы рәйесе урынбаҫары Светлана Орлова, вице-премьер Вячеслав Володин, шулай уҡ Дәүләт Думаһы депутаттары Владимир Пехтин, Артур Чилингаров, Валерий Рязанский һәм Татьяна Яковлева менән осрашыуҙа. Берҙәм рәсәйлеләр менән әңгәмәлә Владимир Путин мәғариф өлкәһендә программа әҙерләргә ҡушыуы хаҡында хәбәр итте. Был партияның яңы «Мәғариф» проекты буласаҡ.
— Белем сифатын күтәреү программаның төп йүнәлештәренең береһе булырға тейеш, — тип билдәләне БРДәүләт Йыйылышы – Ҡоролтай Рәйесе, «Берҙәм Рәсәй» төбәк сәйәси советы секретары Константин Толкачев 7 апрелдә берҙәм рәсәйлеләрҙең Яңауылдағы отчет-һайлау конференцияһында сығыш яһап. — Әгәр беҙ Рәсәйҙең ҡеүәтле, конкурент һәләтле булыуын, донъяла уның менән иҫәпләшеүҙәрен теләһәк, мәғарифҡа аҡса һалырға, мәктәптәрҙе ремонтларға, уларҙы заманса ҡорамалдар менә йыһазландырырға, интернет-кластар асырға, уҡытыусы һөнәренең абруйын күтәрергә тейешбеҙ.
Уҡытыусының эш хаҡын күтәреү мәғарифты модернизациялауҙың мөһим һөҙөмтәһенә әйләнергә тейеш, тип һыҙыҡ өҫтөнә алды Константин Толкачев. Иҡтисадта хеҙмәт хаҡы артһа ла, уҡытыусыларҙа ул һаман элекке кимәлдә ҡала. Ләкин юғары квалификациялы кадрҙарһыҙ, сифатлы белемһеҙ милли продукт булдырып булмай, уның нигеҙҙәре тап мәктәптә һалына.
— Ә мәктәп – ул, иң элек, ошонда эшләгән кешеләр, шуға күрә бығаса, шул иҫәптән, төбәк һәм муниципаль бюджет елкәһенә төшкән мәктәптәрҙе ремонтлау һәм заманса ҡорамалдар менән йыһазландырыуға бәйле сығымдарҙы федераль үҙәктең тулыһынса үҙ өҫтөнә алырға ҡарар итеүе бик ваҡытлы, — тип һыҙыҡ өҫтөнә алды төбәк сәйәси советы секретары. — Бөгөнгө көндә иҡтисадта 21 мең һум самаһы тәшкил иткән уртаса эш хаҡына мөмкин тиклем яҡынайтыу маҡсатында, үҙҙәренең тотонолмаған средстволарын төбәктәр уҡытыусыларҙың эш хаҡын 30 процентҡа арттырыуға йүнәлтә аласаҡ. Партия лидеры менән тәҡдим ителгән саралар мөмкин тиклем тиҙерәк бойомға ашырылырға тейеш. Владимир Путин менән ҡуйылған бурыстар һәр төбәктә һөҙөмтәле тормошҡа ашырылһын өсөн «Берҙәм Рәсәй» барыһын да эшләйәсәк, һәм был эш партияның «Мәғариф» проекты ҡанаты аҫтында алып барыласаҡ.


text:
«БОСС-2014» олимпия прогноздары конкурсы еңеүселәре: Ефименко, Хәбирова, Ғәлиев
«Башинформ» агентлығы «БОСС-2014» (Башҡортостан Олимпия Спорт Ғаиләһе) спорт һөйөүселәр өсөн прогноздар экспресс-конкурсына йомғаҡтар яһаны. Конкурс, үткән йәкшәмбелә Сочиҙа тамамланған, ҡышҡы Олимпия уйындары-2014-кә арналғайны.
Конкурста был уйындарҙа Башҡортостан спортсылары нисә миҙал яулаясаҡ һәм ниндәй дәрәжәлә икәнлеген белергә кәрәк ине.
14 Башҡортостан олимпсыһынан тик икәүһе генә миҙаллы булды. Уар, 5000 метрға команда ярышында эстафетала «алтын»ын яулаусы, Өфөнөң шорт-трексылары Руслан Захаров һәм Семен Елистратов.
Прогноздарҙа иң уңышлылары ла өфөлөләр булып сыҡты. Ул журналист Анна Ефименко, тағы ла бер ҡыҙ – Алина Хәбирова һәм көслө яртының берҙән-бер вәкиле – Дамир Ғәлиев.
Улар бөтәһе лә Елистратов һәм Захаровтың «алтын» алыуҙарын һиҙемләгән.
Еңеүселәрҙе – Анна Ефименконы, Алина Хәбированы һәм Дамир Ғәлиевты – иҫтәлекле олимпия бүләктәре көтә. Улар бүләктәрҙе үҙҙәренә уңайлы ваҡытта, алдан 250-06-30 телефоны буйынса шылтыратып, ала аласаҡ.


text:
Башҡортостан журналистары – “АГРО - СМИ-2009” призерҙары
Бөгөн Мәскәүҙә “АГРО-СМИ-2009” Бөтә Рәсәй фестивале лауреаттарын һәм дипломанттарын бүләкләү тантанаһы булып уҙҙы. Конкурс Рәсәй ауылдары һәм агросәнәғәт комплексы мәсьәләләрен яҡтыртыусы журналистар һәм киң мәғлүмәт сараларының иң мәртәбәлеләренән иҫәпләнә. Уның ойоштороусылары – Рәсәй ауыл хужалығы министрлығы һәм Матбуғат һәм киң коммуникациялар буйынса федераль агентлыҡ менән берлектә “Рәсәй аграр хәрәкәте”.
Быйылғы фестивалдә Рәсәйҙең 68 төбәгенән 600 өлкә һәм район редакциялары, шулай уҡ журналистарҙың 830 ижади эше ҡатнашты.
БР Ауыл хужалығы министрлығы мәғлүмәттәре буйынса, өлкө һәм район киң мәғлүмәт саралары конкурсында Мәләүез районының “Путь Октября” гәзите призер булды. Бүләкләнеүселәр исемлегендә – “Башҡортостан” телерадиокампанияһы журналисы Булат Ураҙбаев, “Сельские узоры” журналының баш мөхәррир урынбаҫары Алмаз Ғәлимов, “Буздякские новости” гәзите журналисы Радик Ғиззәтуллин.


text:
«Президент менән һөйләшеү» телепроектының «ҡыҙыу линия» телефоны эшләй башланы
11 апрелдә «Башҡортостан юлдаш телевидениеһы» телеканалының тура эфирында Башҡортостан Президенты Рөстәм Хәмитов «Президент менән һөйләшеү» тапшырыуында республика халҡының һорауҙарына яуап бирә. Тапшырыу 19 сәғәттә башлана.
Республика етәксеһенә һорауҙы tv@bashkortostan.ru электрон почтаһы аша ебәрергә мөмкин. Бынан тыш, 8-11 апрелдә «ҡыҙыу линия» телефоны (+7 (347) 280-85-75) эшләй. Һорауҙар көн һайын 9-21 сәғәттәрҙә ҡабул ителә.
Рөстәм Хәмитов менән бындай форматта һөйләшеү бишенсе тапҡыр үтәсәк.


text:
Балаларға өҫтәмә белем биреү системаһына – 95 йыл
2013 йылда Рәсәй балаларға өҫтәмә белем биреү системаһына 95 йыл тула.
Балаларға өҫтәмә белем биреү ватан системаһы мәктәптән тыш учреждениелар нигеҙендә барлыҡҡа килә. Рәсәйҙә уларҙың барлыҡҡа килеүе педагог-экспериментатор Станислав Щацкий (1878 — 1934) исеме менән бәйләнгән.
Мәскәүҙә 1918 йылда асылған «Йәш тәбиғәт яратыусылар станцияһы» беренсе дәүләт мәктәптән тыш балалар учреждениеһы булып иҫәпләнә.
Бөгөн беҙҙең ватандаштар араһында бала сағында берәй төрлө түңәрәккә, спорт секцияһына, музыка мәктәбенә йөрөмәгән, туристик слеттарҙа йәки экологик экспедицияларҙа булмаған өлкән кешене табып булмайҙыр, моғайын.
Әлеге ваҡытта Рәсәй Федерацияһының һәр бер ҡалаһында һәм ауыл биләмәһендә төрлө станцияларҙа, үҙәктәрҙә, мәктәптәрҙә, өҫтәмә белем биреү йорттарында һәм һарайҙарында балалар, үҙҙәренә оҡшаған, үҙ һәләтенә, мауығыуына ҡарап, төрлө йүнәлештәр буйынса шөғөллөнә, үҫешә һәм камиллаша ала.
БР Мәғариф министрлығы мәғлүмәттәренә ярашлы, Башҡортостандың өҫтәмә белем биреү системаһында 230-ҙан ашыу учреждение эшләй. Ул Пионерҙар һәм уҡыусылар йорто, балалар һәм үҫмерҙәр ижады һарайҙары һәм үҙәктәре, балалар һәм үҫмерҙәр үҫешеү үҙәктәре, мәктәптән тыш эштәр, балалар-үҫмерҙәр спорт мәктәптәре, йәш техниктар станциялары, экология-биология һәм туристик-крайҙы өйрәнеү үҙәктәре. Уларҙа 300 мең самаһы бала шөғөлләнә, 6 мең уҡытыусы эшләй.
Өфөлә балаларға өҫтәмә белем биреү системаһының 95 йыллығына арналған байрам йома, 29 ноябрҙә, Ф.Ғәскәров исемендәге Дәүләт академия халыҡ бейеүҙәре ансамбленең концерттар залында үтә.


text:
Декларация кампанияһы осоронда һалым инспекцияларында «ҡыҙыу линия» эшләй
Декларация кампанияһы тамамланыуға ике аҙна ваҡыт ҡалды. Рәсәйлеләр уҙған йылдағы килемдәре буйынса 30 апрелгә тиклем иҫәп-хисап бирергә тейеш. 2012 йылда был көндөң ял һәм байрам көнөнә тура килеүе арҡаһында, 3-НДФЛ формаһы буйынса декларация тапшырыуҙың һуңғы көнө итеп 2 май билдәләнгән.
Кемдәр табышы тураһында мәғлүмәт бирергә тейеш, һәм иҫәп-хисапты ваҡытында тапшырмаған өсөн ниндәй санкциялар ҡаралған? Ошо һәм документтар тултырып тапшырыуға бәйле башҡа һорауҙарға яуаптарҙы «ҡыҙыу линия» телефондары аша алырға мөмкин — декларация кампанияһы осоронда улар Федераль һалым хеҙмәтенең БР буйынса идаралығының һәр бүлегендә тиерлек эшләй. Телефон һандары ведомство сайтында күрһәтелгән.


text:
Урал аръяғы халҡы иртәгә терегөмөшлө иҫке лампаларҙы бушлай тапшыра аласаҡ
Йома, 21 октябрҙә, «Тәбиғәт» дәүләт унитар предприятиеһының экомобиле Сибай һәм Баймаҡ халҡынан ҡаты көнкүреш ҡалдыҡтары полигонына тапшырырға ярамаған терегөмөшлө изделиеларҙы бушлай ҡабул итәсәк. Терегөмөшлө лампаларҙы йыйыу буйынса күсмә пункт Сибайҙың үҙәк майҙанында –10-дан 13 сәғәткә тиклем, Баймаҡта 15 — 17 сәғәттәрҙә эшләйәсәк.
— Экомобиль Урал аръяғы райондарына беренсе тапҡыр ғына юлланмай. Миҫал өсөн, күптән түгел Учалыла йөрөп ҡайтҡайныҡ, унда урындағы халыҡтың әүҙемлеген күрҙек. Учалыла бер көн булған арала беҙ сафтан сыҡҡан терегөмөшлө люминесцент һәм энергия һаҡлаусы 700-ләгән лампаны йыйып, утилләштереүгә тапшыра алдыҡ. Сибай менән Баймаҡта ла тәбиғәтте һаҡлау акцияһына иғтибар кәм булмаҫ, тип ышанабыҙ, — тип хәбәр итте «Башинформ» агентлығына «Тәбиғәт» предприятиеһының инженер-экологы Альбина Шәмсетдинова.


text:
Өфө амфитеатрында үткән Симфония төнөнә бик күп тамашасы йыйылдыФото: Олег Яровиков | Видео: Георгий Шишкин
Өфө амфитеатрында үткән Симфония төнөнә бик күп тамашасы йыйылды
Өфө амфитеатрында үткән Симфония төнөнә бик күп тамашасы йыйылдыФото: Олег Яровиков
ӨФӨ, 2016 йыл, 26 май. /«Башинформ» мәғлүмәт агентлығы, Ләйлә Аралбаева/.
Өфө амфитеатрында үткән Симфония төнөнә бик күп тамашасы йыйылды. Республика Мәҙәниәт министрлығы баһалауы буйынса, быйыл уларҙың һаны 22 мең самаһы булды. Конгресс-холл янындағы амфитеатр йыр-моң һөйөүселәр менән тулды. Өфөләр ғаиләләре һәм дуҫтары менән хәтфә үләнгә ултырып концерт тыңланы. Асыҡ һауалағы концертҡа Башҡортостан Башлығы Рөстәм Хәмитов та килде.
Баш ҡалала акция дүртенсе тапҡыр ойошторолдо. Ҡала халҡы Өфө дәүләт сәнғәт институтының Йәштәр симфоник оркестры ҡатнашлығында өс сәғәтлек open air тыңлай алды. Оркестрҙың художество етәксеһе — «Донъя кубогы» халыҡ-ара конкурсы лауреаты, Бөтә Рәсәй дирижерҙар конкурсы дипломанты, «Рәсәйҙең йәш һәләттәре» федераль премияһына лайыҡ булған Линар Дәүләтбаев.
Концертта Чайковский, Брамс, Моцарт, Вивальди, Бизе, Гуго, Мусоргский, Исмәғилев әҫәрҙәре яңғыраны. Дженкинстың «Ҡораллы кеше» әҫәре тәүге тапҡыр тыңлаусылар иғтибарына тәҡдим ителде. Уларға Өфө дәүләт сәнғәт институты студенттары, Краснокама районының Балалар сәнғәт мәктәбе, Өфөләге 14-се балалар музыка мәктәбе һәм 2-се балалар сәнғәт мәктәбе уҡыусыларынан торған хор ҡушылды.
Концертта танылған йәш артистар Гөлнара Вәлиева, Артур Ҡәйепҡолов, Любовь Буторина, виолончелдә уйнаусылар Рөстәм Хәмиҙуллин, Аяз Нухов, скрипкасы Александр Маломожнов, арфала уйнаусы Гөлназ Абдуллина, һорнайсы Марат Моратов, кларнетсы Руслан Вәлиев, флейтасы Андрей Позяк, пианист Тимофей Владимиров ҡатнашты. Шулай уҡ Ҡытайҙа тыуып үҫкән, әле Гнесиндар исемендәге Рәсәй музыка академияһы студенты һәм магистранты Чжан Кайлинь һәм Лу Яо сығыш яһаны.
Баш ҡаланың «Балалайка-бэнд» һәм «Премьер-квартет» төркөмдәре, йырсы Алена Завьялова совет һәм Рәсәй эстрадаһының билдәле йырҙарын башҡарып, өфөләрҙең кәйефен күтәрҙе. Концертта «Инстаграм» социаль селтәрендә уҙғарылған #симфония төнө дирижеры интернет-акцияһына йомғаҡ яһалды. Ике еңеүсе — Динислам Нәбиев һәм Лидия Захарова оркестр менән дирижерлыҡ итеп ҡараны. Симфония төнө музыкаль фейерверк менән тамамланды.


text:
Башҡортостан спортсыһы киокусинкай буйынса Европа беренселегендә көмөш миҙал яуланы Фото: Башҡортостан Йәштәр сәйәсәте һәм спорт министрлығы
Башҡортостан спортсыһы киокусинкай буйынса Европа беренселегендә көмөш миҙал яуланы
Башҡортостан спортсыһы киокусинкай буйынса Европа беренселегендә көмөш миҙал яуланы Фото: Башҡортостан Йәштәр сәйәсәте һәм спорт министрлығы
ӨФӨ, 2016 йыл, 26 май. /«Башинформ» мәғлүмәт агентлығы, Артур Басиров/.
Башҡортостан спортсыһы Радмир Ульданов киокусинкай буйынса Европа беренселегенән көмөш миҙал менән ҡайтты. Ярыштар Болгарияның Варна ҡалаһында үтте. Был хаҡта республика Йәштәр сәйәсәте һәм спорт министрлығы хәбәр итә.
Радмир Ульданов 75 килограмға тиклемге ауырлыҡ категорияһындағы ярышта сығыш яһаны. Ул бөтәһе дүрт тапҡыр көрәште, шуларҙың өсәүһендә еңде. Һөҙөмтәлә республика спортсыһы Европа беренселегендә икенсе урын яуланы.


text:
Еңеү көнөндә Хәйбулла районында яугир яҡташтарға икенсе һәйкәл асылды
Хәйбулла районының Һамар ауылында Еңеү көнөндә Бөйөк Ватан һуғышында ҡатнашҡан яҡташтарға икенсе һәйкәл асыу тантанаһы үтте. Беренсе мемориал һуғышта һәләк булған 300-ҙән ашыу ауылдаштарының исемен мәңгеләштерә. Хәҙер иһә фронттан ҡайтып, һуғыштан һуңғы йылдарҙа мәрхүм булған 138 Бөйөк Ватан һуғышы яугирына монумент асылды.
Мемориал район һәм урындағы бюджет аҡсаһына эшләтелгән. Аҡ мәрмәрҙән яһалған һәйкәлдә алтын хәрефтәр менән: «Беҙ барып еттек. Беҙ еңдек!», — тип яҙылған.
Һәйкәлде асыу тантанаһында Хәйбулла районы хакимиәте башлығы Рөстәм Хәйруллин, яҡташ яугирҙарының исемен мәңгеләштереү буйынса ҙур эштәр башҡарған Һамар ауылы халҡынан үрнәк алырға кәрәк, тип билдәләне. Бындай мемориалдар уҙған быуаттың 90-сы йылдарынан бирле эшләнгәне юҡ.


text:
Рөстәм Хәмитов РФ Тикшереү комитетының БР буйынса Тикшереү идаралығы коллегияһында ҡатнаштыФото: Андрей Старостин
Рөстәм Хәмитов РФ Тикшереү комитетының БР буйынса Тикшереү идаралығы коллегияһында ҡатнашты
Рөстәм Хәмитов РФ Тикшереү комитетының БР буйынса Тикшереү идаралығы коллегияһында ҡатнаштыФото: Андрей Старостин
РФ Тикшереү комитетының Башҡортостан идаралығында уҙған йыл йомғаҡтары буйынса кәңәшмә үтте. Унда Башҡортостан Президенты Рөстәм Хәмитов һәм республиканың көс ведомстволары етәкселәре ҡатнашты. Рөстәм Хәмитов үҙенең сығышында кешеләрҙең властҡа ышанысын нығытыу, иҡтисади үҫеш һәм социаль именлек өсөн хоҡуҡ һаҡлау структуралары эшенең ҙур әһәмиәтен билдәләп үтте.
— Һеҙҙең менән һөнәри бурыстарҙы үтәгәндә беҙ дөйөм маҡсатҡа: республиканың тотороҡло үҫешенә, йәмәғәт стабиллегенә, кешеләрҙең йәшәү сифатын арттырыуға, барабыҙ, — тине Президент.
Кәңәшмәлә ҡатнашыусыларға мөрәжәғәт итеп, Рөстәм Хәмитов, «хоҡуҡ һаҡлау органдарының эшмәкәрлеге кешеләр өсөн аңлайышлы булырға тейеш» тип билдәләне.


text:
Республикала торлаҡ төҙөлөшө күләме ете процентҡа артҡан Фото: Лариса Ветлугина коллажы
Республикала торлаҡ төҙөлөшө күләме ете процентҡа артҡан
Республикала торлаҡ төҙөлөшө күләме ете процентҡа артҡан Фото: Лариса Ветлугина коллажы
Башҡортостанда 2012 йыл кимәленә ҡарата торлаҡ төҙөлөшө күләме ете процентҡа артҡан. Тип хәбәр итә республика Хөкүмәтенең матбуғат хеҙмәте.
2013 йылда Башҡортостанда бөтә финанслау сығанаҡтары иҫәбенә 2485,3 (100,6 процент) мең квадрат метр торлаҡ файҙаланыуға тапшырылған. Республиканың бер мең кешеһенә иҫәпләгәндә 611 квадрат метр дөйөм торлаҡ майҙаны сафҡа индерелгән.
2013 йыл йомғаҡтары буйынса торлаҡты файҙаланыуға тапшырыу күләмдәре буйынса Башҡортостан Республикаһы Волга буйы федераль округы төбәктәре араһында беренсе урында тора.
Айырыуса әүҙем Стәрлетамаҡ (167 процент) һәм Ғафури (127,1 процент) райондарында төҙөгәндәр. Ҡаларҙа 1132,7 мең квадрат метр, йәғни 2012 йыл кимәленә ҡарата 109,6 процент, торлаҡ төҙөлөп файҙаланыуға тапшырылған. Торлаҡ төҙөү күләмдәре Стәрлетамаҡта – 19,5 процентҡа, Нефтекамала – 15,3 процентҡа, Өфөлә – алты процентҡа артҡан.
Төҙөлгән торлаҡтың мөһим өлөшө шәхси төҙөлөшкә тура килә. 2013 йылда шәхси төҙөүселәр үҙҙәренә дөйөм майҙаны 1648,3 мең квадрат метр тәшкил иткән 14,8 мең йорт төҙөгән. Шәхси өйҙәр өлөшө республикала төҙөлгән дөйөм йорттар күләменән 66,3 процент тәшкил итте.
Республика предприятиелары һәм ойошмалары 2013 йылда торлаҡ төҙөлөшөндә һуңғы 19 йыл эсендә иң яҡшы күрһәткестәргә өлгәште. Улар төҙөгән торлаҡ күләме 2012 йыл күләменән 18,1 процентҡа артҡан һәм 937 мең квадрат метр дөйөм торлаҡ майҙаны тәшкил иткән. Һөҙөмтәлә республиканың бер кешеһенә торлаҡ менән тәьмин ителгәнлек 23,1 квадрат метр тәшкил итә.


text:
Хәйбуллала 6 ярым тапҡырға наркомандар һаны артҡан
Хәйбуллала 6 ярым тапҡырға наркомандар һаны артҡан.
Һуңғы мәғлүмәттәр буйынса, Башҡортостанда 100 мең кешегә 2 меңдән ашыу иҫерткес матдәләр ҡулланыусы тура килә. Наркотик ҡулланыусыларҙың райондарҙа артыуы хәүефкә һала. Мәҫәлән, Хәйбулла районында 6,5, Баймаҡ, Бәләбәй, Ғафури, Күгәрсен, Көйөргәҙе, Мишкә, Федоровка райондарында 2-2,5 тапҡырға артыуы күҙәтелә. Ошоларҙан тыш республика балалар алкоголизмы буйынса ла хәүефле төбәктәр исемлегенә инә. Былтыр хроник алкоголизм сире 15-17 йәшлек 6 үҫмергә ҡуйылған.


text:
880 меңгә яҡын кеше киҙеүгә ҡаршы прививка яһатты
Республиканың 880 мең самаһы кешеһе киҙеүҙән прививка яһатты. Был республика халҡының 21,7 проценты. Роспотребнадзорҙың Башҡортостан Республикаһы буйынса идаралығы мәғлүмәттәренә ҡарағанда, федераль бюджет средстволары иҫәбенә вакцинация 795,5 мең кешегә үткәрелде, шуларҙан 355,5 меңе — балалар. Финанслауҙың өҫтәмә сығанаҡтары иҫәбенә 84,4 меңдән ашыу кеше прививка яһатты.
Уҙған аҙнала Башҡортостанда 13400 кешегә ОРВИ диагнозы ҡуйылды, шуларҙан 71,5 процентын 14 йәшкә тиклемге балалар тәшкил итте. Бынан алдағы аҙна менән сағыштырғанда ауырыу 9 процентҡа артты. Киҙеү осраҡтары әлегә теркәлмәгән.
Ә баш ҡалала бынан алдағы аҙна менән сағыштырғанда сирләүселәр һаны 4,2 процентҡа кәмене. ОРВИ диагнозы 3500 кешегә ҡуйылды. Эпидемиологтар, Өфөлә йәшәүселәрҙең ОРВИ менән сирләүе эпидемия сигенән 35 процентҡа кәмерәк, тип раҫлай.


text:
Өфө ширҡәттәре көрсөктән сығыу юлдарын эҙләй
Баш ҡаланың сәнәғәт ширҡәттәре иҡтисади көрсөк эҙемтәһендә бөлгөнлөк хәленә ҡалмаҫ өсөн тотороҡло эшләү юлдарын эҙләй.
Донъялағы финанс тотороҡһоҙлоҡ күп предприятиелар өсөн үҙенә күрә һынылыш осоро булып тора. Сөнки байтағы эштәрен яйға һалып бөттөк тигәндә, улар алдында яңы проблема килеп баҫты - үҙләштерелгән технология нигеҙендә сығарылған тауарҙы кемгә һатыу мәсьәләһе. Торлаҡ-коммуналь хеҙмәттәргә хаҡтарҙың артыуы ла күп предприятиеларҙың хәлен ҡатмарлаштыра.


text:
Рөстәм Хәмитов һәм Леонид Якубович Өфөнән күп балалы ғаиләгә автомобиль асҡысын тапшырҙы
Башҡортостан Президенты Рөстәм Хәмитов менән популяр алып барыусы Леонид Якубович Конгресс-холл янындағы майҙанда тантаналы рәүештә Беренсе каналдың Өфөләге «Беренсе бул!» хәйриә акцияһын асты. Леонид Якубович билдәләүенсә, «Беренсе бул!» акцияһы Рәсәйҙең төрлө ҡалаларында туғыҙынсы тапҡыр үткәрелә, һәм ул бөгөн Башҡортостандың баш ҡалаһындағы был байрамда ҡатнашыуына бик шат. Рөстәм Хәмитов һәм Леонид Якубович майҙанда йыйылған балаларҙы һәм уларҙың ата-әсәләрен байрам менән ҡотланы, шатлыҡ-ҡыуаныстар, мәктәптә яҡшы уҡыуҙарын теләне. Бынан һуң улар дүрт автомобилдең асҡыстарын тапшырҙы.
«Газель» автомобиле Өфөнән 14 бала тәрбиәләгән Жук ғаиләһенә эләкте. Икенсе «Газель» автомобилен Өфөнөң Сабыйҙар йорто алды, тағы бер автоның асҡыстары баш табип Лилиә Ғәлимоваға тапшырылды. «Лада-Калина» автомобилен республиканың иң яҡшы педагогы Гөлназ Мөхәмәтйәнова алды, Башҡортостандың иң яҡшы педиатрына ла «Лада-Калина» машинаһынан асҡыстар тапшырылды. Ошонда уҡ, Конгресс-холл янындағы майҙанда, автомобиль алғандарҙың барыһы ла машиналарына ултырып, майҙанды урап сыҡты.
Ошонда уҡ, Конгресс-холда, Балаларҙы яҡлау көнөнә ҡарата тантаналар барған Стәрлетамаҡ менән телекүпер аша аралашыу ойошторолдо.
Автомобиль менән бүләкләнгәндәрҙе һәм балаларҙы Өфөгә килгән Беренсе канал хеҙмәткәрҙәре, артистар, спортсылар, Рәсәй Федерацияһының спорт, туризм һәм йәштәр сәйәсәте министры урынбаҫары Павел Колобков ҡотланы. Артабан улар Башҡортостан Президенты Рөстәм Хәмитов, Леонид Якубович, популяр артистар һәм алып барыусылар менән бергәләшеп иҫтәлеккә фотоға төштө.


text:
Башҡортостан элемтә бүлексәләре заман талаптарына ярашлы йыһазландырылған
Бөгөн – Бөтә донъя почта көнө. Ул БМО сиктәрендә үткәрелгән халыҡ-ара байрамдарҙың береһе. 1969 йылдан алып был дата бөтә донъяла билдәләнә.
“Рәсәй почтаһы”ның Башҡортостан филиалы – илебеҙҙә иң эреләрҙең береһе. Федераль почта тарафынан күрһәтелгән барлыҡ хеҙмәттәр күләменең 3 проценты республика почтасылары өлөшөнә тура килә. Федераль почта элемтәһенең Башҡортостан Республикаһы идаралығы директоры Альберт Дүсәлимов әйтеүенсә, бындай хәл республика иҡтисады үҫешенең юғары кимәленә бәйле. Һәм улар республиканың 12 мең кешеһен эш менән тәьмин итеп, ошо иҡтисадтың айырылғыһыҙ өлөшө булып тора. Был республика етәкселегенең уйланылған сәйәсәте һөҙөмтәһендә тормошҡа ашырыла. Филиалдың йылдам үҫеше яңы хеҙмәттәрҙе һәм заманса технологияларҙы ғәмәлгә индереүгә бәйле.
Быйыл пенсия фонды менән берлектә республика территорияһында пенсиялар һәм пособиелар ташыуҙа электрон документтар әйләнеше технологияһы тулыһынса сафҡа индеререлде. Бынан тыш, йыл аҙағына тиклем бүлексәләребеҙҙе махсус почта техникаһы менән йыһазландырыу кимәлен 97 процентҡа еткерергә ниәтләнәбеҙ. –ти Альберт Дүсәлимов. – Илдәге һәр төбәк селтәрҙе йыһазландырыуҙың бындай юғары дәрәжәһенә эйә була алмайҙыр.
Заманса хеҙмәттәр, мәҫәлән, аҡсаны электрон күсереү хеҙмәтен ғәмәлгә индереү мөмкинлеге, бүлексәләребеҙҙең 90 проценттан ашыуының Интернет селтәренә тоташыуына бәйле.
2011 йылда старт аласаҡ “Электрон хөкүмәт” айырым маҡсатлы федераль программаһына ярашлы халыҡҡа иң кәрәкле дәүләт хеҙмәттәрен күрһәтеү буйынса оператор булыу планлаштырылған. Бында документтар әҙерләү, лицензиялар, күсермәләр, белешмәләр биреү инә.
БР Президентының Дәүләт Йыйлышы-Ҡоролтайға булған Мөрәжәғәтнамәһендә “Беҙҙең маҡсат – халыҡтың именлеге, Башҡортостандың үҫеш ҡеүәтен арттырыу” тиелә. Был электрон почта, мәғлүмәттәр ебәреү, интернет бәйләнешенә, күсмә электр элемтәһенә һәм башҡа заманса технологияларға ла ҡағыла. “Рәсәй почтаһы”ның Башҡортостан филиалы миҫалында мәғлүмәт һәм элемтә хеҙмәттәре баҙары дөрөҫ йүнәлештә үҫешә, тиергә була.


text:
Республикала пенсионерҙарға биш мең һум күләмендәге түләүҙе таратыу 13 ғинуарҙа башлана Фото: vesti.ru
Республикала пенсионерҙарға биш мең һум күләмендәге түләүҙе таратыу 13 ғинуарҙа башлана
Республикала пенсионерҙарға биш мең һум күләмендәге түләүҙе таратыу 13 ғинуарҙа башлана Фото: vesti.ru
ӨФӨ, 2017 йыл, 11 ғинуар. /«Башинформ» мәғлүмәт агентлығы, Ольга Мортазина/.
Башҡортостанда пенсионерҙарға биш мең һум күләмендәге бер тапҡыр бирелә торған түләүҙе таратыу 13 ғинуарҙа башлана. Республикалағы Федераль почта элемтәһе идаралығында хәбәр итеүҙәренсә, ошо сумманы 1,5 миллион кеше аласаҡ. «Аҡса 2016 йылдың 31 декабренә хаҡлы ялда булған кешеләргә тапшырыла. Бының өсөн Пенсия фондына мөрәжәт итеү талап ителмәй», — тип аңлатма бирҙеләр төбәктәге Федераль почта элемтәһе идаралығында.
График буйынса 13-нән пенсия алған оло йәштәгеләргә түләү пенсия менән бергә бирелә. Айҙың тәүге яртыһында пенсия алғандарға биш мең һум 13 ғинуарҙан 28-нә тиклем таратыла.
Ҡайһы бер муниципалитеттарҙа бер тапҡыр бирелә торған түләүҙе таратыу 12 ғинуарҙа уҡ башлана. «Әгәр кеше өйҙә булмаһа, почтальон почта йәшнигендә тейешле белдереү ҡағыҙы ҡалдыра. Пенсионер ошо аҡсаны 28 ғинуарға тиклем үҙенең почта бүлексәһендә ала йә иһә почтальон уны февраль пенсияһы менән бергә килтерә», — тип аңлатма бирҙеләр Рәсәй почтаһы филиалында.


text:
Башҡортостанда «Студент яҙы-2013» старт ала
Республиканың юғары уҡыу йорттары араһында «Студент яҙы-2013» фестивале старт ала. Йыл һайын был сара музыка, бейеү, театр, оригиналь жанр, журналистика кеүек төрлө йүнәлештәрҙә эшләгән һәләтле йәштәрҙе йыя.
Юғары уҡыу йорттары араһында үткәрелгән этап йомғаҡтары буйынса иң яҡшы тип табылған номерҙар бөтә республика гала-концертында киң тамашасыға тәҡдим ителәсәк.
Бынан тыш, еңеүселәр Ульяновскиҙа үткәреләсәк дөйөм Рәсәй кимәлендәге фестивалдә ҡатнашасаҡ, тип хәбәр иттеләр Башҡорт дәүләт университетының матбуғат үҙәгенән.


text:
Белоретта «Урал батыр» эпосын иң яҡшы һөйләүселәр билдәләндеФото: Белорет районы хакимиәте
Белоретта «Урал батыр» эпосын иң яҡшы һөйләүселәр билдәләнде
Белоретта «Урал батыр» эпосын иң яҡшы һөйләүселәр билдәләндеФото: Белорет районы хакимиәте
ӨФӨ, 2015 йыл, 17 апрель. /«Башинформ» мәғлүмәт агентлығы, Әлим Фәйезов/.
Бөгөн Белореттың Яныбай Хамматов исемендәге башҡорт гимназияһында «Урал батыр» эпосын яттан һөйләү буйынса йәш сәсәндәрҙең беренсе төбәк бәйгеһе үтте. Конкурсты ойоштороусылар булып Башҡортостандың Мәғариф министрлығы, Белорет районының мәғариф идаралығы, Бөтә донъя башҡорттары ҡоролтайының Башҡарма комитеты сығыш яһаны.
Ҡобайыр башҡарыусылар, сәсәндәр мәктәбен үҫтереү, башҡорт халыҡ ижадының иң яҡшы өлгөләрен һаҡлау һәм таратыу, уҡыусыларҙы тикшеренеү эшмәкәрлегенә йәлеп итеү, тыуған яҡтың тарихына һәм мәҙәниәтенә ҡыҙыҡһыныу уятыу маҡсатында ойошторолған йәш сәсәндәрҙең республика конкурсы 17-се тапҡыр үткәрелде.
Бәйгенең төбәк этабында Бөрйән, Архангел, Әбйәлил, Ғафури, Учалы һәм Белорет райондарынан 30 уҡыусы һәм фольклор коллективтары ҡатнашты.
Тәүҙә йәш башҡарыусылар «Урал батыр» эпосынан өҙөктәрҙе яттан һөйләне. Тасуири уҡыу, әҫәрҙе аңлау кимәле һәм ятланған юлдар һаны иҫәпкә алынды. Учалы районы Мулдаҡай мәктәбенең 10 класс уҡыусыһы Зарема Әминева иң яҡшы башҡарыусы тип танылды. Ул эпостың 4500 юлын ятлаған. Ошо уҡ этапта Әбйәлил районының Асҡар ауылындағы Таһир Күсимов исемендәге гимназияның 8 класс уҡыусыһы Нурзилә Мөлөкова (3000 юл) менән Архангел ауылындағы 1-се мәктәптең 7 класс уҡыусыһы Урал Йосопов (1600 юл) айырылып торҙо.
Һуңынан конкурста ҡатнашыусылар баһалама ағзаларына «Урал батыр» эпосынан өҙөк сәхнәлештереп күрһәтте.
Командалар араһында Учалы, Белорет һәм Әбйәлил райондары еңеүсе тип танылды. Уларға ағымдағы йылдың июлендә Бөрйән районында үтәсәк «Урал батыр» эпосын яттан һөйләү буйынса йәш сәсәндәрҙең республика конкурсында сығыш яһау хоҡуғы бирелде, тип хәбәр иттеләр Белорет районы хакимиәтенең мәғлүмәт-аналитика бүлегенән.


text:
Башҡортостан күп фатирлы йорттарға капиталь ремонтты Рәсәйҙә тәүгеләрҙән булып тамамланы
Торлаҡ-коммуналь хужалыҡты реформалауға булышлыҡ итеү фонды дәүләт корпорацияһы Рәсәй төбәктәре тарафынан фонд аҡсаһы иҫәбенә финанс ярҙамын файҙаланыу һөҙөмтәлелеген баһалау күрһәткестәрен баҫтырып сығарҙы. Башҡортостан торлаҡ-коммуналь хужалыҡҡа реформаны тормошҡа ашырыуҙың дөйөм баһаһы буйынса дүрт лидер төбәк иҫәбенә инде.
Республика Рәсәй Федерацияһы субъекттары араһында тәүгеләрҙән булып 2010 йылға Торлаҡ-коммуналь хужалыҡты реформалауға булышлыҡ итеү фондынан берлектә финансланған күп фатирлы йорттарға капиталь ремонт программаһын үтәне.
2010 йылда республикала бөтәһе 231 күп фатирлы йортҡа ремонт яһалған. Шул иҫәптән Өфөлә – 90 йорт, Стәрлетамаҡта – 29, Салауатта һәм Күмертауҙа – 17-шәр, Нефтекама, Мәләүез һәм Туймазыла 11-әр күп фатирлы йорт ремонтланған.
Ошо маҡсатҡа Торлаҡ-коммуналь хужалыҡты реформалауға булышлыҡ итеү фонды бюджетынан 870,99 миллион һум, муниципаль ҡаҙнанан 82,8 миллион һум аҡса бүленгән. Бина милекселәре средстволарын (58,1 миллион һум) иҫәпкә алып, капиталь ремонттың дөйөм хаҡы 1,011 миллиард һум тәшкил итте.
Башҡортостандан тыш, күп фатирлы йорттарға капиталь ремонт үткәреү буйынса программаны тағы ла 13 төбәк ваҡытынан алда үтәне. 2010 йылдың 27 декабренә РФ субъекттарында 2010 йылға капиталь ремонт программаһы 79,53 процентҡа үтәлде. Торлаҡ-коммуналь хужалыҡты реформалауға булышлыҡ итеү фондына төбәктәр биргән мәғлүмәттәр буйынса, бөгөн фонд программаһына индерелгән 32550 йорттоң 25887-һендә ремонт эштәре тамамланған, тип хәбәр итә Башҡортостан Хөкүмәтенең матбуғат хеҙмәте.


text:
Рәсәй ДОСААФ рәйесе рәхмәт белдерҙе
Башҡортостан Республикаһы Президенты Мортаза Рәхимов исеменә Рәсәй ДОСААФ рәйесе Сергей Маевтан хат килде. Ул республиканың спортсы-мотоуҙышсыларының ҡаҙаныштары менән ҡотлай.
Хатта шулай тиелә:
«Хөрмәтле Мортаза Ғөбәйҙулла улы!
2010 йылдың 18 мартынан 22-һенә тиклем Берлинда боҙҙа мотоуҙыштар буйынса 45-се донъя чемпионаты үтте. Өфөнөң Ғ.Ҡадиров исемендәге спорт клубы спортсыһы Николай Красников, алтынсы тапҡыр рәттән боҙҙа мотоуҙыш буйынса донъя чемпионы исемен яулап, һоҡланғыс уңышҡа өлгәште.
Боҙҙа мотоуҙыш буйынса Өфө мәктәбе тәрбиәләнеүселәре Дмитрий Буланкин менән Андрей Шишегов та команда уҙыштарында донъя чемпионы һәм Европа чемпионы исемдәрен яуланы.
Өфө спортсыларының бындай юғары ҡаҙаныштарына Башҡортостан Республикаһы етәкселегенең техник спорт төрҙәрен үҫтереүгә етди иғтибар биреүе һәм ярҙам күрһәтеүе арҡаһында өлгәшелде.
Һеҙҙе, хөрмәтле Мортаза Ғөбәйҙулла улы, Башҡортостан Республикаһы спортсы-мотоуҙышсыларының юғары ҡаҙаныштары менән ҡотлайым. Техник спорт төрҙәрен үҫтереүҙә һәм йәштәргә патриотик тәрбиә биреүҙә артабанғы уңыштар теләйем.
Ихтирам менән, С.Маев».


text:
Өфөлә үткән вакансиялар йәрминкәһендә 200-гә яҡын йәш кеше эш тапты
ӨФӨ, 2015 йыл, 3 апрель. /«Башинформ» мәғлүмәт агентлығы, Юлия Антипина/.
2 апрелдә Өфөләге Халыҡты эш менән тәьмин итеү үҙәгендә үткән йәштәр өсөн вакансиялар йәрминкәһендә 192 кеше эшкә саҡырыу алды.
286-һы әңгәмәләшеү үтте. Вакансиялар йәрминкәһендә бөтәһе 607 эш эҙләүсе ҡатнашты. Уларға 25 предприятиелағы 370 эш урыны тураһында мәғлүмәт бирелде. Хеҙмәткәрҙәр сәнәғәт, мебель, энергетика һәм башҡа предприятиеларға талап ителә.
Биш кандидат скайп аша «Өфө агрегат етештереү берекмәһе» асыҡ акционерҙар йәмғиәтенең кадрҙар хеҙмәте вәкиле менән әңгәмәләште.
«Вакансиялар аукционы»нда 35 йәш кеше өсөн 132 эш урыны тәҡдим ителде. Эш эҙләүселәр үҙәктең электрон мәғлүмәт киоскыларында һәм стендтарҙа ҡала предприятиелары һәм ойошмаларындағы 6392 вакансия хаҡындағы мәғлүмәт менән таныша алды. Йәрминкәгә килгән 36 кеше һөнәри йүнәлеште билдәләүсе тест үтте.
Эш эҙләүҙе ойоштороу буйынса «Уңышҡа табан 10 аҙым» тип исемләнгән ике оҫталыҡ дәресе уҙғарылды.


text:
Алимент түләмәүселәр колонияға ябыла
Алимент түләүҙән баш тартыусылар менән көрәш ҡәтғиләшә.
Быйыл 1-се февралдән енәйәт-процессуаль ҡануниәтенә ҡайһы бер үҙәгершәр керетелгәйне. Уға ярашлы алимент түләүҙән һәм кредиттар өсөн иҫәпләшеүҙән баш тартыусыларҙы яуаплылыҡҡа тарттырыу мәхкәмә приставтарына тапшырылды.
Ишембай районы һәм ҡалаһы буйынса хөкөм ҡарарҙары сығарыу инспекцияһы етәксеһе Рәйлә Хоҙайбирҙина әйтеүенсә, төбәктә алимент түләүҙән ҡасып йөрөгән 12 кеше хөкөмгә тарттырылған, уларҙың икәүһе холоҡ төҙәтеү колонияларына ябылған. Уларҙың береһенең бәлиғ булмаған ҡыҙына бурысы 60 мең һумдан ашып киткән.


text:
Республикалағы алты ҡаланың халҡы артҡан
2011 йылда республика статистиктары Өфө, Ағиҙел, Нефтекама, Октябрьский, Сибай, Стәрлетамаҡ ҡалаларында халыҡтың тәбиғи артыуын теркәгән. 15 муниципаль райондың да халҡы артҡан. Был туранан-тура төбәктәге демографик хәлдең яҡшырыуына бәйләнгән. Үрҙә күрһәтелгән ҡала округтарында тыуым артыуы билдәле. Демографик хәл республикала Асҡын, Ауырғазы, Балаҡатай, Йәрмәкәй, Ишембай, Мишкә, Шаран райондары халҡы иҫәбенә лә әүҙем яҡшыра.
Дөйөм алғанда, рәсми статистика мәғлүмәттәренә ярашлы, Башҡортостанда йыл йомғаҡтары буйынса халыҡтың тәбиғи артыуы күҙәтелә. Уның күләме, яҡынса мәғлүмәттәр буйынса, 1,4 мең самаһы кешегә тиң. Өсөнсө йыл рәттән яңы тыуған сабыйҙар иҫәбе үлгәндәрҙән күберәк булып ҡала. Рәсәй буйынса иһә дөйөм алғанда халыҡтың тәбиғи кәмеүе күҙәтелә (ғинуар-ноябрҙә – 130 мең самаһы кеше).
Яҡынса мәғлүмәттәргә ярашлы, 2011 йылда республикала 55800 сабый тыуған, йәғни 1000 кешегә иҫәптә 13,7 кеше. Тыуғандарҙың иҫәбе үлгәндәрҙән 2,5 процентҡа күберәк. 2011 йылда тыуым кимәле 2009 йыл кимәленә ҡарағанда бер аҙға ғына күберәк булһа, 2010 йылға ҡарата ул 2,3 процентҡа кәмерәк тип табылған. Үлем күрһәткестәре 2010 йылдағынан айырылмай.


text:
Иглин районында яңы МТС ойошторолдо
Иглин районында яңы машина-технология станцияһы ойошторолдо, тип хәбәр иттеләр Башҡортостандың Ауыл хужалығы министрлығында. Райондың мәғлүмәт-консультация үҙәге нигеҙендә ойошторолған республикалағы беренсе МТС был. Уны булдырыу өсөн район бюджетынан 5,6 млн һум аҡса бүленгән.
Станция район аграрийҙарына ер эшкәртеүҙә, химик утауҙа, мал аҙығы әҙерләүҙә ярҙам итәсәк. Хеҙмәт күрһәтеү өсөн МТС-та бөтә техника ла бар. Техника дәүләт тикшереүе үткән һәм эшкә төшөргә әҙер, механизаторҙар менән станция тулыһынса тәьмин ителгән. Артабан ауыл хужалығы машиналары паркын игенде урып-йыйыу техникаһы иҫәбенә киңәйтеү планлаштырыла.
МТС-ҡа ауыл хужалығы предприятиеларынан мал аҙығы әҙерләү буйынса хеҙмәт күрһәтеүгә заявкалар килә башлаған да инде.


text:
«Базы» ауыл хужалығы кооперативында бойҙай уңышы гектарынан 40 центнерҙан аша
Саҡмағош районының «Базы» ауыл хужалығы етештереү кооперативында игендең уртаса уңышы гектарынан 40 центнерҙан аша. Игенселәр ужым культуралары һәм борсаҡты һуғып алған да инде. Әле комбайнерҙар арпа һуғыуға төшкән. Йығылған иген ураҡ эштәренә ҡамасаулай — тулышҡан башаҡтар бойҙай ауырлығынан ергә эйелгән. Быйыл арпа уңышы рекорд ҡуя: һәр гектарҙан игенселәр 48-50-шәр центнер иген ала.
Сиратта ужым бойҙайы, «Омская-35» өлгөргән. Һайланма майҙансыҡтарҙа үткәрелгән тәүге ураҡ һөҙөмтәләре ҡыуандыра – бер урауҙа игенселәр 40 центнер самаһы сифатлы ашлыҡ алған.
«Башинформ» агентлығына «Базы» ауыл хужалығы етештереү кооперативы етәксеһе Вадим Соколовтың һөйләүенсә, хужалыҡтың иген баҫыуҙары яҡынса 17 мең гектарҙы тәшкил итә. Бөгөнгө көндә 25% майҙанда ашлыҡ урып һуғылған. Хужалыҡ ураҡты үҙ көстәре менән алып бара, «Нива» маркаһындағы 42 комбайн эшкә ҡушылған. Комбайнерҙар көн оҙоно баҫыуҙа.


text:
Киләһе йылда «500 ферма» программаһында төбәктең 70-ләгән ауыл хужалығы предприятиеһы ҡатнашасаҡ
2014 йылда Башҡортостандың һөтсөлөк фермаларын комплекслы яңыртыу буйынса республика маҡсатлы программаһында 70-ләп ауыл хужалығы предприятиеһы ҡатнашырға планлаштыра.
БР Ауыл хужалығы министрлығының матбуғат хеҙмәтенән хәбәр итеүҙәренсә, ике йылда «500 ферма» программаһын тормошҡа ашырыуҙа 133 һөтсөлөк фермаһы һәм тоҡомсолоҡ буйынса сервис хеҙмәте ойоштороусы 1 предприятие ҡатнашты. Әлеге ваҡытҡа 66 һөтсөлөк фермаһы яңыртылған, 25-е 2014 йылда яңыртылып бөтәсәк.
Фермаларҙы яңыртыуға программала ҡатнашыусылар 3 миллиард һумдан ашыу аҡса һалды, уның 2,3 миллиарды – үҙ аҡсалары, 0,74 миллиарды – банк кредиттары. Дәүләт ярҙамының дөйөм күләме 600 миллион һумдан ашыуыраҡ, тип билдәләнеләр аграр ведомствола.
— «500 ферма» программаһы – ул малсылыҡ биналары төҙөү-монтажлау ғына түгел, — тип билдәләне Стәрлетамаҡ районында үткән малсылыҡ буйынса зона кәңәшмәһендә проект кураторы, Башҡортостан ауыл хужалығы министры урынбаҫары Фларис Шәйхетдинов. — Ул мал аҙығы базаһы әҙерләү, заманса ҡорамалдар, техника, күп йыллыҡ үләндәр орлоҡтары һатып алыу. Һөҙөмтәлә былар барыһы ла малдың продуктлылығын арттырыуға һәм продукция берәмегенең үҙҡиммәтен кәметеүгә булышлыҡ итергә тейеш.
Фларис Шәйхетдинов фекеренсә, тупланған тәжрибә проектты тормошҡа ашырыуҙың төп һөҙөмтәһе булып тора. Программала ҡатнашыусылар тарафынан алға китеш, инновацияларҙы һәм яңы технологияларҙы ҡулланыу өсөн платформа булдырылған. Фермаларҙа хәҙер заманса эш урындары булдырыла, тип һыҙыҡ өҫтөнә алды республиканың ауыл хужалығы министры урынбаҫары.


text:
Ер кадастр палатаһында “берҙәм тәҙрә” асылды
Башҡортостан Республикаһы буйынса “Ер кадастр палатаһы” федераль дәүләт учреждениеһында “ябайлаштырылған тәртиптә” ер участкаларына хоҡуҡтарын теркәү өсөн документтар ҡабул итеү буйынса өҫтәмә “берҙәм тәҙрә” асылды. Был граждандарҙың ер участкаларына хоҡуҡтарын теркәү процедураһын ябайлаштырыу маҡсатында эшләнде.
“Берҙәм тәҙрә” БР буйынса “Ер кадастр палатаһы” федераль дәүләт учреждениеһының (Өфө ҡалаһы, СССР-ҙың 50 йыллығы урамы, 30/5) дәүләт хеҙмәтләндреүҙәре залында урынлашҡан. Бында дәүләт күсемһеҙ милек кадастрына элек иҫәпкә алынған участкалар тураһында мәғлүмәт индереү һәм ер участкаларына хоҡуҡ теркәү буйынса документтар бер юлы ҡабул ителә.


text:
Экология өлкәһендәге закондарҙы камиллаштырыу менән БР Дәүләт Йыйылышынаң эшсе төркөмө шөғөлләнәсәк
Башҡортостан Республикаһы Дәүләт Йыйылышы – Ҡоролтайҙа экология өлкәһендәге закондарҙы камиллаштырыу буйынса эшсе төркөм ойошторолдо. Республика парламентының матбуғат хеҙмәтенән хәбәр итеүҙәренсә, төркөмдө Аграр мәсьәләләр, экология һәм тәбиғәттән файҙаланыу буйынса комитеты рәйесе урынбаҫары Руфина Шағапова етәкләне. Эшсе төркөм составына төрлө фракция депутаттары, профилле министрлыҡтар, ведомстволар вәкилдәре, эксперттар инде.
— Эшсе төркөм ағзалары ҡаты көнкүреш ҡалдыҡтарын утилләштереү, айырыуса һаҡланыусы тәбиғәт территориялары буйынса норматив базаға үҙгәрештәр индереү, Рәсәй Федерацияһының Урман, Экология кодексы новеллалары мәсьәләләрен ҡараясаҡ, — тип хәбәр итте Руфина Шағапова. — Хәл ителеүҙе талап иткән киҫкен мәсьәләләр бик күп, шул иҫәптән закондар сығарыу кимәлендә лә. Экология өлкәһендә хәлде анализлау беҙҙең тәү сираттағы бурыс булып тора.
Депутат әйтеүенсә, эре сәнәғәт предприятиеларынан экологик сараларға йыл һайын һалынған средстволарҙың күләме буйынса мәғлүмәт һорау планлаштырыла.


text:
Һуңғы биш йылда республикала балаларҙан баш тартыу һаны ике тапҡырға кәмене
— Һуңғы биш йылда республикала балаларҙан баш тартыу һаны ике тапҡырға кәмене. Әгәр 2008 йылда ундайҙар 1000 тыуғанға 4,4 булһа, бөгөн был һан 2,2 тәшкил итә, — тип һөйләне БР Дәүләт Йыйылышы – Ҡоролтай Рәйесе Константин Толкачев, Өфөлә барған Волга буйы федераль округы субъекттарының дәүләт власының закондар сығарыусы (вәкәләтле) органдары Ассоциацияһы ултырышында.
Шул уҡ ваҡытта Константин Толкачев, ата-әсә ҡарауынан мәхрүм ҡалған балаларҙың 95 проценттан ашыуы – ул ата-әсәләре иҫән булғанда етемдәр, тип һыҙыҡ өҫтөнә алды. Шуға күрә социаль етемлекте иҫкәртеү бурысы бөгөн айырыуса мөһим.
— Бөгөн Башҡортостанда ике кимәлле ведомство-ара эш итеү системаһы ойошторолған. Уға Башҡортостан Республикаһы Хөкүмәте ҡарамағындағы Ведомство-ара совет һәм муниципаль ведомство-ара советтар инә, улар ғаиләләрҙе ҡатмарлы тормош шарттарынан сығарыу буйынса эштә үҙҙәренә яраштырыу ролен алған, — тип уртаҡлашты төбәк тәжрибәһе менән Константин Толкачев.
Өфөлә 2013 йылдан алып бала хоҡуҡтарын яҡлау органдары һәм учреждениеларының берҙәм системаһын булдырыу буйынса пилот проекты бойомға ашырыла. Ҡала хакимиәтенең Опека һәм попечителлек буйынса идаралығы был системаның үҙәге булып тора.
Республиканың район һәм ҡалаларында балалы ғаиләләрҙең мониторингы килтерелә, ҡатмарлы тормош шарттарында булған ғаиләләрҙе, балаларҙы асыҡлау һәм уларҙың иҫәбе алып барыла.
Шул уҡ ваҡытта Константин Толкачев билдәләп, ҡабул ителгән сараларға ҡарамаҫтан, республикала 16189 етем һәм ата-әсә ҡарауынан мәхрүм ҡалған бала иҫәптә тора, тине.
Эштең мөһим йүнәлеше – уларҙы ҡарау өсөн яҡшы шарттар булдырыу. Балалар йорттарында һәм дәүләт белем биреү ойошмаларында тәрбиәләнеүсе балаларҙың матди һәм аҡсалата тәьминәте нормативтары раҫланған. Муниципаль финанслауҙы республика кимәленә күсереү учреждениеларҙы тотоуҙа дисбалансты бөтөрөргә һәм бүленгән средстволарҙың рациональ файҙаланыуын контролдә тоторға мөмкинлек бирҙе, — тип һөйләне республика парламенты спикеры.


text:
М.Ғафури исемендәге Башҡорт драма театрында инвалид балалар өсөн хәйриә концерты үтте
Башҡортостан Республикаһы Дәүләт Йыйылышы – Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитеты ярҙамы менән М.Ғафури исемендәге Башҡорт дәүләт академия драма театры һәм Өфөнөң Һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәге инвалид балалар өсөн «Юғарыға хыял артынан» хәйриә концертын үткәрҙе.
Бәләкәй тамашасыларҙы әкиәт геройҙары, клоундар ҡаршы алды, тип хәбәр иттеләр театрҙың матбуғат хеҙмәтенән. Театр фойеһы һаулыҡ мөмкинлектәре сикләнгән балалар төшөргән һүрәттәр менән биҙәлде. Хәйриә концертында Сәғиҙулла Байегет, Фирүзә Париж, Алһыу Бәхтиева һәм башҡа бик күп теарт һәм эстрада йондоҙҙары, «Мираҫ» йыр һәм бейеү фольклор ансамбле ҡатнашты. Улар менән бер рәттән сәхнәлә ҡаланың реабилитация үҙәгендә дауаланыусы балалар ҙа сығыш яһаны.
Атҡаҙанған спорт мастеры, Рәсәй Федерацияһының Паралимпия комитеты вице-президенты, Башҡортостан Республикаһының Йәмәғәт палатаһы ағзаһы, еңел атлетика буйынса 18 тапҡыр донъя чемпионы, 13 тапҡыр паралимпия уйындары чемпионы, 43 тапҡыр Европа чемпионы, 20 тапҡыр донъя рекордсыһы Рима Баталова, «Урал» волейбол клубы спортсыһы, Европа чемпионы, донъя чемпионаты призеры, бер нисә тапҡыр Рәсәй чемпионы, 2010 йылғы донъя Кубогын яулаусы Марат Йосопов кисәгә саҡырылған почетлы ҡунаҡтар араһында булды.
Сара аҙағында Һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәге директоры Рауил Миңнебаев концертты ойоштороусыларға һәм тамашасыларға рәхмәтен белдерҙе һәм Мәғариф, фән, мәҙәниәт, спорт һәм йәштәр эштәре буйынса комитет рәйесе урынбаҫары, Рәсәй Федерацияһының атҡаҙанған артисткаһы Эльвира Юнысоваға, М.Ғафури исемендәге Башҡорт дәүләт академия драма театры директоры, Рәсәй Федерацияһының һәм Башҡортостан Республикаһының халыҡ артисы Хөрмәтулла Үтәшевҡа рәхмәт хаттарын тапшырҙы.
Театрҙың матбуғат хеҙмәтенән хәбәр итеүҙәренсә, билет һатыуҙан килгән аҡсалар һаулыҡ мөмкинлектәре сикләнгән балаларҙы дауалау һәм реабилитациялау өсөн йүнәлтеләсәк.
Проектты ойоштороусылар билет һатып алыу формаһында финанс ярҙам күрһәткән предприятие һәм учреждениеларға ҙур рәхмәтен белдерә.


text:
«Тамыр» балалар телеканалының ике проекты «ТЭФИ-Төбәк» конкурсының төп призына лайыҡ булды
ӨФӨ, 2015 йыл, 27 ноябрь. /«Башинформ» мәғлүмәт агентлығы, Ләйлә Аралбаева/.
«Башҡортостан» телерадиокомпанияһының «Тамыр» балалар телеканалы «Мәғариф һәм күңел асыу тапшырыуҙары» йүнәлеше буйынса «ТЭФИ-Төбәк»-2015 Бөтә Рәсәй телевизион конкурсының төп призына лайыҡ булды. Бүләкләү тантанаһы Түбәнге Новгородта үтте.
«Физра. Махсус хәбәрсенең спорт блогы» проекты «Балалар өсөн тапшырыу» номинацияһында иң яҡшыһы тип танылды. «Тамыр» телеканалының баш режиссеры Рөстәм Аҙнабаев «Ҙур сумаҙан» проекты менән «Телевидение тапшырыуы режиссеры» номинацияһында бронза Орфейға эйә булды.
«Физра» программаһына өсөнсө йыл ғына булыуға ҡарамаҫтан, уңыштары байтаҡ, — ти «Тамыр» телеканалы директоры Гөлназ Ҡолһарина. — Уның иҫәбендә — «Включайся» халыҡ-ара балалар телевидениеһы фестивалендә ике еңеү, «Карусель» федераль каналында эфир, Рәсәй телевидение академияһының махсус призы. Хәҙер иһә проект «ТЭФИ-Төбәк» премияһына номинант булды!».
Проект өҫтөндә режиссер Альмира Ахунова һәм мөхәррир Татьяна Никитина эшләй. «Физра»ның тәүге махсус хәбәрсеһе Егор Антипин хәҙер Мәскәүҙә Рәсәйҙең халыҡтар дуҫлығы университетында уҡый, киләсәктә журналист буласаҡ.
«Ҙур сәйәхәт. ТРУБАдур менән акустик сәйәхәт» проекты авторы Рөстәм Аҙнабаев — «Телевидение тапшырыуы режиссеры» номинацияһында Рәсәйҙең көслө өс режиссеры иҫәбендә.
Башҡортостан юлдаш телеканалының «Спорт легендалары» программаһы махсус номинацияла еңеп сыҡты. Тапшырыуҙа спорт геройҙары ғәҙәти кешеләр булараҡ һүрәтләнә. «Ярыштар араһында геройҙарыбыҙ балалар тәрбиәләй, өй эштәре менән булыша. Хатта Олимпия чемпиондары ла депрессияға бирелә, әммә спортсыларҙың ҡайғырып ултырырға ваҡыты юҡ, улар йәнә күнекмәләргә йөрөй һәм маҡсаттарына табан бара», — тип һөйләй Башҡортостан юлдаш телеканалының спорт редакцияһы етәксеһе Роза Хәбибуллина.
«ТЭФИ-Төбәк»-2015 Бөтә Рәсәй телевизион конкурсына бөтәһе 527 эш тәҡдим ителгән.


text:
Әхмәт ибн Фаҙлан
Ибн Фадлан (Әхмәт ибне Фаҙлан ибн әл-Ғәббәс ибне Рәшид ибне Хаммад, أحمد بن فضلان بن العباس بن راشد بن حماد) — X быуаттың беренсе яртыһындағы ғәрәп яҙыусыһы һәм сәйәхәтсеһе.
Йөкмәткеһе
Ибн Фаҙлан яҙмалары[үҙгәртергә | вики-тексты үҙгәртергә]
Әхмәт ибн Фаҙландың X быуаттағы тарихи ваҡиғаларға ҡағылышлы «Яҙмалары» мөһим сығанаҡ булып тора. Ибн Фаҙлан 921—922 йылдарҙа ғәббәсиҙәр хәлифәһе әл-Моҡтадир илселеге менән бергә Волга буйы Болғары иленә сәйәхәттә булған. Ул илселектең унда башҡарған эштәренең һөҙөмтәһе мәғлүм түгел, сөнки «Яҙмаларҙың» аҙағы табылмаған.
Ибн Фаҙландың ошо «Яҙмаларын» 1920-се йылдарҙа Мешхедта (Иран) имам Али Ибн Реза кәшәнәһе янындағы китапханан күренекле шәрҡиәтсе Әхмәтзәки Вәлиди Туған табып алған.
Был «Яҙмаларҙа» уғыҙҙар, башҡорттар, болғарҙар, бәшнәктәр һәм хазарҙар тураһында уникаль этнографик мәғлүмәттәр килтерелгән.
Ибн Фаҙлан «Яҙмалары» үҙендә хәҙерге Башҡортостан биләмәләрендә генә түгел, ғөмүмән, тарихи Башҡортостан ерҙәрендә иң боронғо дәүерҙәрҙә йәшәгән башҡорттар тураһында мәғлүмәттәр һаҡлаусы иң боронғо сығанаҡтарҙың береһе.
Сәйәхәте[үҙгәртергә | вики-тексты үҙгәртергә]
Бағдад хәлифәһе һарайында хеҙмәт итә. 921-22 йылдарҙа Болғарга әл-Моктәдир илселеге сәркәтибе. Юл яҙмалары алып бара, һуңынан шулар нигеҙендә «Волга буйы Болғары дәүләте»нә барыуҙары тураһында сәйәхәтнамә төҙөй.
Бағдадтан 921 йылдың 21 июнендә сығып киткән ҙур илселек башта Шәреҡтең кесе һәм ҙур ҡалалары аша үтә, унан һуң Бохараға килеп етә, әмир тарафынан ҡабул ителә. Тик Бохара әмире уларға юлды дауам итергә рөхсәт бирмәй, илселеккә 28 көн Бохарала тотҡарланырга тура килә. Унан илселек каруаны Харәземгә килеп керә һәм әл-Жөржанда туҡтала. Һыуыҡтар башланыу сәбәпле, илселек ҡышты Иҫке Үргәнестә үткәрергә мәҗбүр була.
Яҙ еткәс, илселек ҡабат юлга ҡуҙғала. Харәзем өлкәһе сигендә урынлашҡан Төрктәр ҡапҡаһын (Баб ат-Төрк) уҙып, төрки-уғыҙҙар йәшәгән далаға килеп керә. 15 көн дауамында буш даланан барғас, төрки-уғызҙар ҡәбиләһе менән осраша. Юлда осраған бер нисә йылға аша сығып, бәжәнәктәр янында бер төн ҡунғандан һуң, илселек ҙур юғалтыуҙар менән Яйыҡты кисә һәм башҡорт ҡәбиләләре йәшәгән ергә аяҡ баҫа.
922 йылдың 12 майында илселек Болғар иле ерҙәренә килеп етә. Был ваҡиға һәм болғарҙарҙың ислам динен ҡабул итеүе уңайынан ҙур тантаналар башлана. Китапта болғар идарасыһының ҡунаҡтарҙы ҡабул итеү йолаһы, уларҙың, хазәрҙәрҙең, рустарҙың, Волга-Урал төбәгендә, Урта Азияла йәшәгән башҡа халыҡтарҙың һәм ҡәбиләләрҙең көнкүреше, хужалығы һәм ғөрөф-ғәҙәттәре ентекләп тасуирлана.
Көндәлек-сәйәхәтнамәлә Ибне Фаҙландың Волга буйы Болғар дәүләтенән шул уҡ йылда, «көндәр ҡыҫҡара башлағас» китеүе тураһында хәбәр ителә. Уның шунан һуңғы яҙмышы билдәһеҙ.
Әҙәбиәт[үҙгәртергә | вики-тексты үҙгәртергә]
- Валиди А. З. Мешхедская рукопись Ибн аль-Факиха //Известия Российской Академии наук. Л., 1924. Серия 6. Т. 18.
- Иванов В. А. Путь Ахмеда ибн-Фадлана. Уфа, 2010.
- Фәхретдинов Р. Болгар вә Казан төрекләре. Казан, 1993.
- Ковалевский А. П. Книга Ахмеда Ибн-Фадлана о его путешествии на Волгу в 921—922 гг. Хар., 1956;
- Крачковский И. Ю. Арабская географическая литература: Избр. соч. М.-Л., 1957. Т. 4.
- Zeki V. T. Ibn Fadlans Reisbericht. Lpz.
Һылтанмалар[үҙгәртергә | вики-тексты үҙгәртергә]
- АХМЕД Ибн Фадлан. Книга о его путешествии на Волгу в 921—922 гг.
- Иванов В. А., Ильясов Б. С. Әхмәт ибн Фаҙлан // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Яңы йыл төнөндә Өфө өҫтөндәге күк йөҙөн байрам салюты биҙәйәсәк
Яңы йыл төнөндә ҡала Советы бинаһы алдындағы майҙанда өфөлөләр иҫ киткес тамаша ҡарай аласаҡ – күк йөҙөн байрам салюты биҙәйәсәк. Был турала Өфө мэрияһының оператив кәңәшмәһендә Мәҙәниәт һәм сәнғәт идаралығы начальнигы Исламетдин Мәмбәтов хәбәр итте.
Һәр ваҡыттағыса ҡышҡы тантаналар теҙмәһе 20 декабрҙә Ҡыш бабайҙар парады менән асыла, ул «Аҡбузат» ипподромы алдындағы майҙанда үтә. Унда 1500-ҙән ашыу төрлө геройҙар булып кейенгән артистар ҡатнашасаҡ. Һуңынан 23 декабрҙә Башҡорт дәүләт аграр университетының Йәштәр һарайында Президент шыршыһы үткәрелә. Ҡаланың бөтә Мәҙәниәт һарайҙарында яңы йыл иртәләре 24 декабрҙә үтә.
Баш ҡала хакимиәте башлығы Ирек Ялалов әйтеүенсә, Ленин исемендәге майҙанда ҡаланың төп шыршыһын 25 декабрҙә асыу планлаштырыла. Шулай уҡ яңы йыл иллюминацияһын 15 декабргә тиклем ҡабыҙырға тырышырға кәрәк, тип билдәләне ҡала начальнигы. Боҙ ҡаласыҡтары өфөлөләрҙе былтырғы кеүек оҙаҡ ҡыуандырасаҡ, тип һыҙыҡ өҫтөнә алды Ирек Ялалов.


text:
Ҡарҙың иртә яуыуы сәбәпле, республиканың һигеҙ районында уңыш юҡҡа сыҡҡан
ӨФӨ, 2015 йыл, 6 ноябрь. /«Башинформ» мәғлүмәт агентлығы, Ольга Мортазина/.
Ҡарҙың иртә яуыуы сәбәпле, Башҡортостандың һигеҙ районында уңыш юҡҡа сыҡҡан. Республика Башлығы бойороғо менән Баҡалы, Бүздәк, Дәүләкән, Ҡырмыҫҡалы, Нуриман, Туймазы, Саҡмағош һәм Шаран райондарында ғәҙәттән тыш хәл режимы индерелде.
Рәсәй Ғәҙәттән тыш хәлдәр министрлығының Башҡортостан буйынса баш идаралығында хәбәр итеүҙәренсә, юҡҡа сыҡҡан сәсеүлектәрҙең дөйөм майҙаны — 34800 мең гектар. Шәкәр сөгөлдөрө, рапс, көнбағыш һәм йәшелсәләр һәләк булған.
Иҫегеҙгә төшөрәбеҙ, зыян күргән хужалыҡтар дәүләт ярҙамына һәм республика бюджетынан компенсацияға иҫәп тота ала.


text:
Башҡортостандың йәш ғалимдары гранттар менән билдәләнәсәк
19 февралдә БР Хөкүмәтендә дүртенсе тапҡыр Башҡортостандың йәш ғалимдарына гранттар тапшырыу тантанаһы үтәсәк.
Иҫегеҙгә төшөрәбеҙ, был грант 2007 йылда Башҡортостан республикаһында фундаменталь һәм ғәмәли тикшеренеүҙәрҙең өҫтөнлөклө йүнәлештәре буйынса фәнни эшмәкәрлеккә ярҙам итеү һәм дәртләндереү өсөн ойошторолғайны.
Йыл һайын 30 грант тапшырыла, шуларҙың 15-е – юғары уҡыу йорттарының йәш ғалимдарына бирелә.
Уҙған йылда грант күләме 50 меңдән 60 меңгә тиклем арттырылды. Улар маҡсатлы кире ҡайтарылмай торған субсидиялар формаһында бүленә һәм фәнни тикшеренеүҙәр, фәнни эш яҙыу һәм баҫтырыу, шулай уҡ республика, бөтә Рәсәй, халыҡ-ара конференцияларҙа ҡатнашыуға тәғәйенләнә. Бынан тыш, гранттарҙы үҙебеҙҙә һәм сит илдең фәнни үҙәктәрендә стажировка үтер өсөн, экспедицияларҙа ҡатнашыу маҡсатында ҡулланырға мөмкин.


text:
Фото:
Липецк өлкәһенең Тербун районында Башҡортостандан эҙәрмәндәр эш башлай
Фото:
Июнь баштарында Липецк өлкәһенең Тербун районында Башҡортостандан ике – Өфө һәм Дәүләкән эҙәрмәндәр отряды эш башлай. Икенсе эҙләнеү экспедицияһынан ҡайтып килеүсе БР эҙәрмәндәр отрядтарының төбәк Йәмәғәт фонды Советы рәйесе Илдар Бикбаев әйтеүенсә, Башҡортостан отрядтары 1942 йылдың йәйендә Липецк ерендә һәләк булған 112-се Башҡорт кавалерия дивизияһы яугирҙарын эҙләйәсәк.
Хәбәр итеүебеҙсә, был эҙләнеүҙәргә башланғысты күп йылдар инде данлы башҡорт атлыларының хәрби юлын өйрәнеү һәм тикшереү менән шөғөлләнеүсе Виталий Лавринов етәкләгән урындағы «Зверобой» отряды һалды.
Башҡортостан отрядтары менән берлектәге эҙләнеүҙәр иң ҡаты һуғыштар барған һәм 112-се Башҡорт кавдивизияһы ҙур юҙалтыуҙар кисергән Казинка ауылында үткәреләсәк. Казинкалағы экспедициянан һуң Башҡортостан эҙләнеүселәре Тербун районының башҡа тораҡ пункттарында ла һәләк булған ҡыҙылармеецтарҙы эҙләүҙә ҡатнашасаҡ.
Башҡортостандан отрядтар башҡа төбәктән Липецк өлкәһе территорияһына аяҡ баҫҡан тәүге вәкилдәр буласаҡ. Ә июнь аҙағында Тербун районына Новокузнецкиҙа ойошторолған 237-се дивизияның һәләк булған яугирҙарын эҙләү өсөн «Сибиряк» отряды эҙәрмәндәре киләсәк.


text:
112-се Башҡорт кавалерия дивизияһының 70 йыллығы халыҡ-ара автоуҙыш менән билдәләнәсәк
7-29 августа 112-се Башҡорт кавалерия дивизияһының яу юлдары буйлап халыҡ-ара автоуҙыш үтә, сара дивизияның 70 йыллығына арнала. Автоуҙышта ҡатнашыусылар – Һауа-десант ғәскәрҙәре һәм махсус тәғәйенләнештәге отряд ветерандары, ветерандар һәм йәмәғәт ойошмалары вәкилдәре, хәрби-патриотик клубтар курсанттары Һамар – Сызрань – Воронеж – Харьков – Киев – Берлин – Лейпциг – Дрезден – Варшава маршруты буйынса туғыҙ мең километр самаһы юл үтергә планлаштыра.
Автоуҙыш барышында унда ҡатнашыусылар документтар, кино-фотоматериалдар, китаптар һәм данлыҡлы дивизия тураһындағы башҡа публикациялар йыйыуҙы дауам итәсәк.
Украинаның Луганск өлкәһе Петровское ауылында – дивизия командиры Миңлеғәли Шайморатов һәләк булған урында башҡорт атлылары иҫтәлегенә сквер асыу планлаштырыла.


text:
Владимир Путин Урман ауылында балаларҙы ҡотҡарған уҡытыусыны, фермерҙы һәм водителдәрҙе наградланы
Башҡортостандың Иглин районы Урман ауылындағы хәрби келәттә боеприпастар шартлау һөҙөмтәһендә сыҡҡан янғындан күп кенә халыҡ зыян күрҙе, улар йортһоҙ һәм мөлкәтһеҙ ҡалды. Ошо көндәрҙә зыян күреүселәргә пособие һәм компенсация түләү тамамланды.
Ул фажиғәле көндә һәм унан һуңғы көндәрҙә лә кешеләрҙе бәләнән ҡотҡарып, батырлыҡ, ҡаһарманлыҡ күрһәткән кешеләр әҙ булмаған. Урындағы мәктәп балаларын ҡотҡарыуҙа маршрут автобусын йөрөтөүсе Андрей Кучеров, Урман ауылының урта дөйөм белем биреү мәктәбе уҡытыусыһы Надежда Метельская, крәҫтиән (фермер) хужалығы башлығы Александр Минеев, мәктәп автобусын йөрөтөүсе Рауил Минекәев айырыуса ҙур ярҙам күрһәткән.
Рәсәй Президенты Вдадимир Путиндың 2012 йылдың 8 авгусындағы Указы менән Андрей Кучеров, Надежда Мительская, Александр Минеев һәм Рауил Минекәев «Һәләкәткә осраусыларҙы ҡотҡарған өсөн» миҙалы менән наградланды. Был юғары федераль наградаға улар «экстремаль шарттарҙа кешеләрҙе ҡотҡарғанда күрһәткән ҡыйыулыҡ һәм тәүәккәллек өсөн» лайыҡ булды, тиелә документта.


text:
Төбәктә декабрҙә бер кешегә аҡсалата табыш 36 мең һум тәшкил итте - статистика
Республикала декабрҙә бер кешегә аҡсалата табыш 36 011,7 һум тәшкил итте, 2012 йылдың декабрь күрһәткесен 8 процентҡа уҙа, тип хәбәр итә Башҡортостанстат. Шул уҡ ваҡытта 2013 йылдың уртаса айлыҡ күрһәткесе – 24 041,2 һум.
«Башинформ» агентлығына Башҡортостанстаттың йәшәү кимәле һәм йорт хужалығын өйрәнеү статистикаһы бүлегендә аңлатыуҙарынса, декабрҙә күпселек предприятиелар һәм ойошмалар «йылды ябырға» тырыша һәм был айҙың эш хаҡын ғинуарҙа түгел, ә декабрҙә бирә. Һөҙөмтәлә декабрҙең табышы һәр ваҡыттағыса статистика буйынса уртаса йыллыҡтан күберәк сыға, ә ғинуарҙыҡы был сумманың 50-56 процентын тәшкил итә.
Дүртенсе кварталдың уртаса айлыҡ күрһәткесе – 30 342,9 һум (үҫеш – 2012 йылдың октябрь-декабренә 8,7 процентҡа).


text:
«Һамар – Өфө – Силәбе» трассаһы идаралығы 193 км юлдарҙы ремонтлаясаҡ
Федераль юл агентлығының «Һамар – Өфө – Силәбе» автомобиль магистрале идаралығы начальнигы вазифаһын башҡарыусы Радмир Ваһапов үҙенең блогында Башҡортостан аша үткән федераль трассаларҙа ремонт үткәреү тураһында мәғлүмәт бирҙе.
«Автотрассаларҙың 193 километрында ремонт эштәрен үткәреү ҡаралған, — тип хәбәр итә ул Идаралыҡтың 2012 йылға пландары тураһында. — Башҡортостан Республикаһының Туймазы, Благовар, Шишмә, Өфө, Иглин райондары, Татарстан Республикаһының Бөгөлмә районы һәм Ырымбур өлкәһенең Төньяҡ районы биләмәләрендәге М-5 трассаһында; Башҡортостандың Дүртөйлө районындағы автоюлда; Башҡортостандың Өфө, Стәрлетамаҡ, Мәләүез, Көйөргәҙе райондары һәм Ырымбур өлкәһенең Октябрь районы территорияһындағы Өфө-Ырымбур юлының юл япмаһы ремонтланасаҡ.
Блог авторы билдәләүенсә, әлеге ваҡытта М-5 трассаһының 1466-сы километрҙан 1480 километрға тиклемге участкаһын реконструкциялау буйынса эштәр һәм Ағиҙел аша ике күпер төҙөлөшө дауам ителә.
М-7 автоюлында Кушнаренко ауылы янынан урау юл һалына, унда дүрт һыҙатлы хәрәкәт ойоштороласаҡ, биш транспорт үткәргесе төҙөлә.
Бынан тыш, Идаралыҡ Федераль юл агентлығына быйыл «Өфө-Ырымбур» юлының 110-сы километрҙан алып 124-се километрына тиклемге участкаһында (Стәрлетамаҡты урап үтеүсе трасса) реконструкция эштәрен башлау тәҡдиме менән мөрәжәғәт итте.
Эштәрҙе үтәп сығыу ваҡыты, ремонт эштәрен башҡарыусылар тураһындағы актуаль мәғлүмәт менән Идаралыҡ сайтында һәм блогта танышырға мөмкин.


text:
Рөстәм Хәмитов Рәсәйҙең һаулыҡ һаҡлау министры Вероника Скворцова менән осрашты
Мәскәүҙә Башҡортостан Президенты Рөстәм Хәмитов Рәсәйҙең һаулыҡ һаҡлау министры Вероника Скворцова менән осрашты, тип хәбәр иттеләр республика етәксеһенең матбуғат хеҙмәтенән.
Осрашыуҙа Башҡортостандың һаулыҡ һаҡлау системаһын яңыртыу, төбәктә яңы медицина объекттарын төҙөү мәсьәләләре тикшерелде.
Атап әйткәндә, Вероника Скворцова Өфөлә 200 урынға иҫәпләнгән перинаталь үҙәк төҙөү идеяһын хупланы. Проекттың дөйөм хаҡы 3,3 миллиард һум тәшкил итә. Үҙәкте 2015 йылда файҙаланыуға тапшырыу планлаштырыла.


text:
Өфөлә Тоталь диктант майҙансыҡтары һәм уны яҙҙырыусылар билдәләнде
ӨФӨ, 2016 йыл, 6 апрель. /«Башинформ» мәғлүмәт агентлығы, Ләйлә Аралбаева/.
Өфөлә Тоталь диктант майҙансыҡтары һәм уны яҙҙырыусылар билдәләнде. Быйыл акция 16 апрелдә көндөҙгө сәғәт 2-лә 14 адрес буйынса ойошторола. Баш ҡалалағы бөтә юғары уҡыу йорттары аудиторияларында ла тиерлек белемеңде тикшерергә мөмкин: Өфө дәүләт авиация техник университеты, Башҡорт дәүләт педагогия университеты, Башҡорт дәүләт университеты, Өфө дәүләт нефть техник университеты, Өфө дәүләт иҡтисад һәм сервис университеты, шулай уҡ 28-се коррекция мәктәп-интернаты һәм 94-се лицей. Ҡайһы бер вуздарҙа ике аудитория бүленә.
Диктантты билдәле мәҙәниәт эшмәкәрҙәре, уҡытыусылар, журналистар һәм телевидение алып барыусылары яҙҙыра, улар араһында Михаил Рабинович, Азамат Сәйетов, Лилиә Ҡурамшина, Евгений Романов, Дмитрий Каретко, Анастасия Реут бар. Тулыраҡ мәғлүмәт акцияның рәсми сайтында баҫылған.
14 майҙансыҡтың өсәүһе ябыҡ: улар — Вәлиди исемендәге Милли китапхана, Башҡортостан Дәүләт Йыйылышы һәм «Лотос» фитнес клубы. Урындарҙың аҙ булыуы сәбәпле, теләүселәр алдан яҙылырға тейеш. Теркәү рәсми сайтта 6 апрелдә Мәскәү ваҡыты буйынса киске сәғәт 8-ҙә башлана. Башҡа майҙансыҡтарға инеү ирекле.


text:
12 апрелдә Рәсәйҙә бөтә халыҡ матәм көнө иғлан ителә
12 апрелдә Рәсәйҙә милли матәм иғлан ителде. Был турала поляк халҡына мөрәжәғәтендә Рәсәй Президенты Дмитрий Медведев белдерҙе.
«Мин һәм бөтә Рәсәй граждандары ҡот осҡос фажиғә – Польша Республикаһы Президенты Лех Качиньскийҙың, уның тормош иптәше Марияның, һәләкәткә тарыған самолет бортындағы бөтә поляк граждандарының һәләк булыуын бик ауыр кисерҙек.
Был көндәрҙә беҙ бергә Катында иҫкә алыу саралары үткәрҙек, тоталитар заман ҡорбандары айҡанлы бергә ҡайғырҙыҡ. Лех Качиньский Президент булараҡ та, үҙ иле гражданы булараҡ та һәләк булған поляк граждандарын хөрмәтләп иҫкә алыу өсөн Рәсәйгә юлға сыҡҡайны. Бөтә рәсәйлеләр һеҙҙең менән бергә ҡайғыра. Был фажиғә шарттары Польша яғы менән тығыҙ бәйләнештә бик ентекле тикшереләсәк, тип вәғәҙә итәм. Мин хоҡуҡ һаҡлау структураларына бөтә күрһәтмәләр биргәнмен.
Бөтә Рәсәй халҡы исеменән поляк халҡының ауыр ҡайғыһын ихлас күңелдән уртаҡлашам, һәләк булған граждандарҙың туғандарына һәм яҡындарына сабырлыҡ, түҙемлек теләйем», — ти үҙенең мөрәжәғәтендә Дмитрий Медведев.
Хәтерегеҙгә төшөрәбеҙ, 10 апрелдә Катынға матәм сараларына килергә сыҡҡан Польша Президенты самолеты "Төньяҡ — Смоленск" аэродромының осоу-ултырыу полосаһынан алыҫ түгел һәләкәткә осраны. «Ту-154» бортында ҡатыны менән бергә Польша дәүләте башлығы, Польша рәсми делегацияһының башҡа вәкилдәре бар ине. Аныҡ мәғлүмәттәр буйынса, был рейста осҡан 96 кеше һәләк булды.
Смоленск эргәһендәге авиакатастрофа донъя масштабындағы фажиғә булды. Ҡайһы бер дәүләттәр башлыҡтары, Польшаға теләктәшлек белдереп, үҙ илдәрендә матәм көнө иғлан итте лә инде. Үрҙә әйтелгәнсә, Рәсәйҙә 12 апрель матәм көнө итеп иғлан ителде, Польша Республикаһында матәм ете көн дауам итәсәк.